100 Godkendelse af dagsordenen\n101 Byrådets udviklingspolitik 2018-2021 - til udsendelse i høring\nByrådet har udarbejdet forslag til "Byrådets udviklingspolitik 2018-2021", der fastlægger en vision og fem udvalgte strategispor for denne valgperiode. Udviklingspolitikken er samtidig planstrategi, jf. lov om kommunernes planlægning. Udviklingspolitikken fremlægges til godkendelse til offentlig høring i 8 ugers høring.\nByrådet fastlægger med udviklingspolitikken en vision og fem strategispor, som er særligt vigtige for udviklingen af Skanderborg Kommune i de kommende år.\nVisionen handler om, at vi skal møde hinanden som mennesker og sikre en stærk udvikling i fællesskab i Skanderborg Kommune.\nDe fem strategispor, hvor der skal udvikles en særlig indsats, er:\nBæredygtighed og cirkulær kommune\nErhvervslivets - herunder turisterhvervets - vilkår\nHelhedssyn på udviklingen\nEn kommune hvor alle er med.\nDe fem strategispor indkredses nærmere, og arbejdsformen fastlægges i de kommissorier, som Byrådet senere vedtager for hvert af strategisporene. Byrådet har dog allerede fastlagt, at der nedsættes særlige opgaveudvalg til at arbejde med strategisporene 'Bæredygtighed og cirkulær kommune', ' Demokrati og borgerinddragelse' samt 'Erhvervslivets - herunder turisterhvervets - vilkår'.\nUd over visionen og de fem strategispor består udviklingspolitikken af en redegørelse for, hvilken fysisk planlægning, der er gennemført de seneste fire år og en tilkendegivelse af, at Byrådet forventer at gennemføre en delvis revision af kommuneplanen i denne byrådsperiode.\nUdviklingspolitikken sendes i offentlig høring frem til den 30. august 2018. Der afholdes ikke borgermøde om den.\nat udviklingspolitikken sendes i offentlig høring frem til den 30. august 2018.\nat udviklingspolitikken sendes i offentlig høring frem til den 30. august 2018 - dog således, at 5. og 6. punktum i beskrivelsen af baggrunden for strategispor 1; "Bæredygtighed og Cirkulær Kommune" reformuleres således: "Byrådet vil gøre en ekstra indsats for bæredygtighed og cirkulær økonomi og arbejde for at reducere miljø- og klimabelastningen."\nØkonomiudvalget, 23. maj 2018, pkt. 135:\nThomas Cordtz fremsatte ved mødet forslag om, at 5. og 6. punktum i beskrivelsen af baggrunden for strategispor 1; "Bæredygtighed og Cirkulær Kommune" reformuleres således: "Byrådet vil gøre en ekstra indsats for bæredygtighed og cirkulær økonomi og arbejde for at reducere miljø- og klimabelastningen."\nByra°dets Udviklingsstrategi 2018.pdf\nPlanlægning siden sidst_Udviklingsstrategi 2018.docx\n102 Præsentation af forslag til helhedsplan for Himmelbjerget\nForslag til principper for Helhedsplan for Himmelbjerget præsenteres med henblik på godkendelse og igangsættelse af den videre proces.\nI 1. halvår af 2016 arbejdede det særligt nedsatte § 17, stk. 4 udvalg vedrørende Turisme på at komme med en række anbefalinger til, hvordan det strategiske spor "Turisme" i Byrådets udviklingsstrategi 2014-2017 kunne realiseres.\nÉt af udvalgets anbefalinger gik på at udarbejde en helhedsplan for Himmelbjerget, som skaber en planmæssig ramme for udviklingen af området, men også rammesætter udviklingen af Himmelbjergets brand. Særligt gik anbefalingen på, at helhedsplanen:\nsikrer større synlighed af bjerget og tårnet set fra Skanderborg Kommune\ngennemføres i samarbejde med aktører, som kan og vil bidrage til en gentænkning af aktiviteterne på bjerget.\nByrådet vedtog den 7. september 2016 at igangsætte arbejdet med en helhedsplan for Himmelbjerget forankret i Økonomiudvalget.\nDen 25. januar 2017 vedtog Byrådet kommissorium for Helhedsplan for Himmelbjerget, som blandt andet skitserer sammensætningen af styregruppen med ansvar for udviklingen af en helhedsplan.\nPeter Busck, formand for Tårnkomitéen\nSøren Hald, Skovridder, Naturstyrelsen\nKristina Ceravolo, formand for Søhøjlandet Turistforening\nLisbeth Binderup, kommunaldirektør i Skanderborg Kommune (formand for styregruppen)\nBente Hornbæk, stabschef for Kultur, Borger og Plan, Skanderborg Kommune\nSøren Nielsen, Skanderborg Byråd\nBirthe M. Andersen, Skanderborg Byråd.\nI kommissoriet er det fremhævet, at helhedsplanen skal skitsere Himmelbjergets udviklingspotentiale og bidrage med konkrete forslag til, hvordan tilgængeligheden og synligheden af området kan styrkes.\nStyregruppen har frem til nu afholdt 6 møder. I september udvalgte man, på baggrund af et opgaveudbud, arkitektfirmaet Labland Architects, der i samarbejde med Kvistgaard+HIRD skal udføre opgaven med udviklingen af en helhedsplan.\nDer har været en bred aktørinddragelse i løbet af processen gennem styregruppemøder, workshops, matriceture og løbende dialog.\nPrincipperne i Helhedsplan for Himmelbjerget\nVision: Med afsæt i visionen for Himmelbjerget som et roligt samlingspunkt midt i naturen er målet at etablere bjerget som en attraktiv destination og dynamo for konteksten. Visionen er at skabe en tydelig afgrænsning af bjerget med fokus på at gøre turen til toppen til en oplevelse.\nStrategi: Visionen underbygges af den fysiske ramme, som iscenesætter naturen, oplevelsen, og udsigten. Dette sker ved at fokusere på:\nAnkomsten til bjerget/porten: Der arbejdes med to ankomster til bjerget en til lands og en til vands.\nTil lands: Formålet er at komme ud af bilens regi, inden man når toppen.\nTil vands: Der laves ankomst fra vandsiden, hvor alle kan "gå i land". Vandsiden understøtter et sejlende fritidsliv (se bilag "Forslag til Helhedsplan for Himmelbjerget" for konkrete skitsteforslag til ankomst på land "Infohus og P-plads" side 46 og til vands "Havnen" side 47).\nHimmeltråden - turen til toppen: Der laves stiforløb "Himmeltråden", som iscenesætter bjerget og dets udsigter. Himmeltråden ses som et møbel i sig selv og tager de besøgende med på rejsen op af Himmelbjerget.\nStøttepunkter til oplevelsen undervejs: Der er fokus på at skabe naturlige ophold undervejs, hvor man kan nyde udsigten og roen. Støttepunkterne har fokus på, at man deler oplevelsen med de andre besøgende gennem særlige udsigtspunkter, siddemøbler m.m. Udsigtspunkterne placeres med udgangspunkt i at styrke udsigten til og fra Skanderborg Kommune (se bilag "Forslag til Helhedsplan for Himmelbjerget" side 48 for konkret skitsteforslag af udsigtspunkt omkring tårnet "Terassen").\nOvernatning: Der skal udvikles mulighed for overnatning på bjerget f.eks. i bjerghytter, som er i tråd med visionen om at skabe en platform for ro og fordybelse og væren i naturen.\nFormidling: Formidlingen af bjergets ånd og historie indgår som en del af oplevelsen. Samtidig er fokus ogs på at få de besøgende til at tage videre ud og opleve det omkringliggende område til gavn for de omkringliggende turist-, og shoppingaktører. Målet er også at styrke områdets turisterhverv. Konkret foreslåes et infohus som en del af ankomsten til Himmelbjerget. Derudover fokus på skiltning.\nFysik: Helhedsplanen indeholder en konkret plan med linjeføring for Himmeltråden samt placering af ankomstpunkterne og støttepunkterne. Ankomsten til bjerget rykkes, således at man ikke længere kan køre til P1 (det gøres dog muligt for adgang til hotel og afsætning). Flytningen af parkeringsdelen er for at understøtte oplevelsen op af bjerget ved at lave en fysisk afgrænsning af oplevelsen gennem tydelige ankomstpunkter.\nEtapeplan: Helhedsplanen er opdelt, således at den kan realiseres etapevist. Ankomstpunkter vurderes at have førsteprioritet for at understøtte visionen om at rammesætte turen op til bjerget som en del af oplevelsen.\nØkonomi: Der er præsenteret en række modeller til finansiering af udvikling og drift, som der skal arbejdes videre med.\nTidlig dialog: Forud for introduktion af forslaget til en helhedsplan har styregruppen valgt at invitere til et møde for de nærmeste naboer og lodsejere samt interessenter med en særlig aktie i udviklingen af Himmelbjerget. Formålet er at præsentere styregruppens forslag til en helhedsplan samt at få de indledende reaktioner på planen, så disse kan tages med i forbindelse med præsentationen af helhedsplanen for det politiske niveau. Mødet blev afholdt den 14. maj 2018. Input fra mødet ses i den supplerende sagsfremstilling til Økonomiudvalget den 23. maj 2018.\nDen videre proces: I den videre proces arbejdes der med en konkretisering af planen samt afdækning af muligheder for finansiering. Herudover afdækkes muligheden for at indgå i dialog og samarbejde med relevante aktører om samspillet ift. at få realiseret potentialerne i helhedsplanen.\nSupplerende sagsfremstilling til Økonomiudvalget den 23. maj 2018:\nForslag til en helhedsplan for Himmelbjerget blev præsenteret for de nærmeste naboer i området samt interessenter med en direkte aktie i udviklingen, f.eks. Hjejlen A/S, på et nabomøde den 14. maj 2018.\nReaktionen på selve planen var umiddelbart positiv. Mange fremhævede det visionære i planen og det store potentiale i forhold til, at området gøres til en attraktion, der bidrager positivt til udviklingen af turismeerhvervet. Og på samme måde ses der at være store muligheder for også at understøtte selve naturoplevelsen.\nFølgende opmærksomhedspunkter kom frem under mødet:\nDer skal fokus på infrastrukturen omkring bjerget ift. øget belastning af de enkelte veje, p-forhold og tilgængelighed\nDilemmaet mellem ro og fordybelse som vision versus en øget mængde turister, trafik m.m. Særligt ift. beboerne i området, hvor der var en bekymring for, at der ville blive mindre ro\nIft. den foreslåede installation i form af Himmeltråden er det vigtigt at have for øje, at dyr fortsat skal kunne passere på tværs af bjerget, og det bør være et opmærksomhedspunkt fremadrettet\nFokus på styring og kanaler ift. de mange forskellige typer af trafik - både gående, løbere, cyklister\nDer bør være et særligt fokus på, hvordan mountainbikeres færden kan tænkes ind. Denne del fyldte meget på mødet, og man ønskede at der tænkes løsninger til at få kanaliseret mountainbikere de rigtige steder hen, så de ikke kører alle steder, som det opleves nu.\nKonkret kom der ønsker vedrørende den videre proces som involverer:\nløbende dialog med områdets lodsejere - særligt med henblik på trafiksituationen\nat planen udføres med respekt for naturen og med hensyntagen til områdets beboere og deres bekymringer\nat der tænkes i i trafikale helheder.\nByrådet besluttede på møde den 7. september 2016, på anbefaling af § 17, stk. 4-udvalget om turisme, at reservere 400.00 kr. til arbejdet med helhedsplan for Himmelbjerget. Midlerne finanseres af bevillingen Erhverv, turisme og internationalt samarbejde.\nat principperne for helhedsplanen godkendes med henblik på at igangsætte en finansieringsproces\nat helhedsplanen for Himmelbjerget indgår i Byrådets budgetforhandlinger.\nClaus Leick fremsatte ved mødet forslag om følgende tilføjelse til beslutningen om at godkende principperne for helhedsplanen:\n“I det videre arbejde med helhedsplanen skal historien og fortællingen om Himmelbjergets rolle og immaterielle betydning for det danske demokrati indarbejdes som et bærende element. Fysiske forandringer ved Himmelbjerget bør understøtte stedets fortælling om kongens sikring af det folkelige mødested, hvor debatterne havde stor betydning for Grundlovens tilblivelse og indhold. Helhedsplanen bør medvirke til, at Himmelbjergets historie bliver ført frem til nutiden og fremtiden som et sted, hvor demokratiet fortsat kan drøftes og fejres.”\nThomas Cordtz fremsatte ved mødet forslag om følgende tilføjelse til beslutningen om at godkende principperne for helhedsplanen:\n“Ligeledes skal der i det videre arbejde med helhedsplanen fokuseres på forretningsudviklingen på Himmelbjerget og i turisterhvervet generelt og på at tiltrække gæster året rundt.”\nat godkende principperne for helhedsplanen med henblik på at igangsætte en finansieringsproces – dog således,\nat historien og fortællingen om Himmelbjergets rolle og immaterielle betydning for det danske demokrati indarbejdes som et bærende element i det videre arbejde med helhedsplanen. Fysiske forandringer ved Himmelbjerget bør understøtte stedets fortælling om kongens sikring af det folkelige mødested, hvor debatterne havde stor betydning for Grundlovens tilblivelse og indhold. Helhedsplanen bør medvirke til, at Himmelbjergets historie bliver ført frem til nutiden og fremtiden som et sted, hvor demokratiet fortsat kan drøftes og fejres.\nat der i det videre arbejde med helhedsplanen ligeledes fokuseres på forretningsudviklingen på Himmelbjerget og i turisterhvervet generelt og på at tiltrække gæster året rundt.\nØkonomiudvalget, 23. maj 2018, pkt. 136:\nat principperne for helhedsplanen godkendes med henblik på at igangsætte en finansieringsproces.\nAnders Laugesen kunne ikke støtte vedtagelsen og indstillingen til Byrådet, idet han fandt, at der skal bruges mere tid på at udforme helhedsplanen, så den bliver bedre samordnet med planerne for Himmelbjerggaarden og for etablering af et trailcenter i samme område.\nDirektionen, 15. maj 2018, pkt. 130:\nDirektionen vedtog at tiltræde indstillingen fra stabschefen for Kultur, Borger og Plan, idet det bemærkes, at helhedsplanen skal vurderes også i forhold til spørgsmålet om infrastruktur i området.\nForslag til Helhedsplan for Himmelbjerget\nKommissorium vedr. helhedsplan for Himmelbjerget\n103 Omdannelse af Sølund - forslag til borgerinddragelse og opfølgning på spørgsmål\nDer skal tages stilling til forslag om borgerinddragelse i forbindelse med processen for omdannelsen af Sølund.\nLigeledes orienteres der om opfølgning på spørgsmål fra Byrådets temamøde den 15. marts 2018. På baggrund af dette skal der tages stilling til, om der skal tilføjes et ekstra udviklingsscenarie, som derved også indgår som muligt scenarie ifm. borgerinddragelsen.\nPå baggrund af anbefalingerne fra § 17, stk. 4-udvalget vedrørende Skanderborg Midtby, som Byrådet godkendte den 27. april 2016, besluttede byrådet den 26. april 2017 at igangsætte et forarbejde, som skal belyse udviklingspotentialerne for Sølund-området. Herunder blev det besluttet, at markedet for interesserede investorer skal afdækkes, samt at det undersøges, hvilke kommunale og/eller private funktioner, der kan placeres på Sølund.\nDen 13. december 2017 godkendte Økonomiudvalget proces- og tidsplan for arbejdet, herunder også, at der i denne forbindelse skal være en proces for inddragelse af borgerne.\nDer foreligger på nuværende tidspunkt en område- og bygningsanalyse, som skisterer de bygningsmæssige, kulturhistoriske og rekreative værdier for området, samt et bud på forskellige typer af anvendelsesscenarier (grovscenarier). Forarbejdet, som belyser udviklingspotentialerne for Sølund-området, er blevet skitseret for Byrådet i forbindelse med Byrådets temamøde den 15. marts 2018. De præsenterede grovscenarier (se bilag 2 - Grovscenarier præsenteret på Byrådets temamøde 15. marts 2018) har taget udgangspunkt i at bibeholde bygningsmassen med henblik på bevaring af det særlige kulturmiljø på Sølund og på den baggrund udvikle gennem til- og ombygninger.\nI den indledende værdiansættelse forudsættes et salg. Her sker der primært en ombygning af bygningsmassen pga. status som bevaringsværdigt. Under disse forudsætninger værdisættes området til 0 kr. Denne konklusion gav anledning til uddybende spørgsmål fra Byrådet om mulighed for yderligere scenarier. Dette skitseres under nedenstående afsnit - opfølgning på spørgsmål fra Byrådets temamøde.\nForslag til borgerinddragelse\nI forbindelse med proces- og tidsplanen er det besluttet at have en åben dialog med borgerne omkring udviklingen af området. Næste skridt er derfor at invitere til dialogmøde med borgere og andre interessenter og aktører. Formålet med mødet er at få viden om og overblik over, hvilke elementer der tillægges størst værdi i forbindelse med områdets udvikling.\nDeltagernes input og perspektiver vil blive samlet og indgå som grundlag for den politiske beslutning om, hvilke udviklingsscenarier man ønsker at sætte i spil for Sølund i et evt. udbud.\nBorgermødet arrangeres som et 2-timers aftenmøde, hvor deltagerne introduceres for værdianalysen af området, samt de forskellige anvendelsesscenarier, som er blevet skitseret. Der lægges op til gruppediskussioner og plenumopsamling.\nBorgermødet datosættes til den 21. august 2018 kl. 19-21. Mødet er forhåndsreserveret i byrådsmedlemmernes kalendere.\nOpfølgning på spørgsmål fra Byrådets temamøde den 15. marts 2018\nPå Byrådets temamøde den 15. marts 2018 blev der bedt om en uddybning af udviklingsscenariet med offentlige institutioner ved at lave en undersøgelse af, hvilke af vores egne kommunale institutioner, der har særlige pladsbehov, og som evt. kan placeres i Sølund-bygningerne. Ligeledes blev der efterspurgt et bud på grundens værdi, hvis bygningerne nedrives, og der gives mulighed for nybyg.\nOverblik over pladsbehov\nRundspørgen ift. pladsbehov viser, at der er en række kommunale institutioner, som har forskellige pladsbehov. Der er ikke taget højde for i opgørelsen, om Sølund-bygningerne er anvendelige til de forskellige formål, og hvorvidt ombygning er nødvendig. Oversigten viser udelukkende de ønsker, som er fremkommet i forbindelse med rundspørgen (se bilag 1 - Overblik over pladsbehov).\nVærdisætning af Sølund-området ved salg til nybyg\nPå forespørgsel er Kuben Management blevet bedt om at lave en indledende værdianalyse af Sølund-grunden, hvor scenariet er nedrivning af eksisterende bygninger med henblik på at bygge boliger på området. Forespørgslen er med henblik på at afklare, om man ønsker at tilføje dette scenarie til de samlede grovscenarier (se bilag 2 - Grovscenarier præsenteret på Byrådets temamøde den 15. marts 2018). De nuværende scenarier er alle baseret på et ønske om bevaring af området som særlig kulturarv og forudsætter derfor ombygning og tilbygning, og ikke nedrivning.\nForanalysen skitserer to scenarier ved tre forskellige anvendelsesformål:\nOpførelse af nye bolig til udlejning\nOpførelse af nye, almene boliger\nOpførelse af nybyggede boliger til salg.\nAlle tre anvendelsesformål inkluderer et scenarie med en bebyggelsesprocent på 20 % (10.000 m2) og et scenarie med en bebyggelsesprocent på 40 % (20.000 m2). De nærmere forudsætninger for beregningen og endelig værdiansættelse kan læses i det vedlagte notat om værdianalysen. (Se bilag 3 - Værdisætning af Sølund ved nybyg).\nKuben Management konkluderer følgende:\nVærdien af området hænger nøje sammen med byggerettens størrelse\nGrundens værdi kan hæves betrageligt, hvis de eksisterende bygninger nedrives, sammenlignet med en ombygning af disse, hvor grundværdien i så fald [som præsenteret på Byrådets temamøde] er anslået til 0\nOmkostningsniveauet og håndværkerudgiften til opførelse af almene boliger er ofte højere end tilsvarende private boliger, da der er færre lovbundne tillæg og gebyrer, og større mulighed for forhandling af priser\nVed bebyggelse med almene boliger (helt eller delvist) vil provenuet på byggeretten delvist kunne kompensere Skanderborg Kommunes grundkapitalforpligtelse.\nAndet med betydning for valg af scenarier\nMed vedlagte bilag 4 gives et overblik over, hvilke andre aktuelle sager der kan have indflydelse på endelig valg af scenarier i forbindelse med omdannelsesprocessen for Sølund.\nUdgifter til borgermøde afholdes inden for det afsatte beløb til proces for omdannelse af Sølund.\nat forslag til borgerinddragelse godkendes\nat det besluttes, hvorvidt scenariet om salg til nybyg skal tilføjes til udviklingsscenarierne for Sølund, og derved også indgå som et scenarie ifm. borgerdialogen\nat administrationens tilbagemelding om pladsbehov tages til efterretning.\nat godkende forslag til borgerinddragelse\nat et scenarie med delvist salg til nybyg tilføjes til udviklingsscenarierne for Sølund, og derved også indgår som et scenarie i forbindelse med borgerdialogen.\nØkonomiudvalget, 23. maj 2018, pkt. 137:\nØkonomiudvalget har opmærksomhed på, at der er en række frivillige foreninger, som har interesse i at få adresse på stedet.\nDirektionen, 15. maj 2018, pkt. 131:\nDirektionen tog administrationens tilbagemelding om pladsbehov til efterretning.\nat det besluttes, hvorvidt scenariet om salg til nybyg skal tilføjes til udviklingsscenarierne for Sølund, og derved også indgå som et scenarie ifm. borgerdialogen.\nBilag 1 Overblik over pladsbehov\nBilag 2 Grovscenarier præsenteret på Byrådets temamøde 15. marts 2018\nBilag 3 Værdisætning af Sølund ved nybyg\nBilag 4 Overblik processer som har indflydelse på Omdannelsen af Sølund\n104 Den økonomiske politik 2018 - 2022\nI denne sag drøftes, om der på baggrund af Byrådets temamøde skal ske ændringer af den økonomiske politik.\nSkanderborg Kommunes økonomiske politik i dens nuværende form blev vedtaget af Byrådet i januar 2014 og dækker perioden 2014-2017. Det har været hensigten, at når et nyt Byråd tiltrådte, skulle den økonomiske politik tages op til revision (politikkontrol).\nPå mødet den 24. januar 2018 besluttede Økonomiudvalget at igangsætte en revision af den økonomiske politik, som blev indledt med en temadrøftelse i Byrådet den 15. marts 2018.\nPå mødet kom der flere input til den økonomiske politik, hvoraf følgende skal nævnes:\nØnske om et større økonomisk råderum\nMålet om et årligt anlægsniveau på 95 mio. kr. er for lavt\nForøgelse af handlefriheden ved f.eks. at reducere målet om en kassebeholdning på 70 mio. kr. ultimo året\nVigtigt med realistiske budgetter på både drift og anlæg.\nMed udgangspunkt i ovenstående input foreslår administrationen følgende ændringer til strategien og standarderne i den økonomiske politik.\nÆndring til strategien\nDet tilføjes, at den indgåede økonomiaftale mellem KL og regeringen såvidt muligt efterleves, herunder service- og anlægsrammen.\nÆndring til standarderne\nKassebeholdningen ultimo året kan være 0 kr. ekskl. kontrakt- og aftaleholderes overførsler. Der skal som minimum være 70 mio. kr. ultimo året inkl. aftale- og kontraktholderes overførsler.\nDet er målet, at resultatet af den ordinære drift skal vise et overskud på 150 mio. kr. Minimum skal det årlige overskud være på 130 mio. kr., som skal dække et årligt afdrag på lån på 35 mio. kr. og et anlægsniveau på 95 mio. kr.\nDet årlige anlægsniveau på det skattefinansierede område skal være på minimum 95 mio. kr. Såfremt overskuddet på den ordinære drift er større end 130 mio. kr. eller man ønsker at bruge af kassebeholdningen kan anlægsniveauet overstige 95 mio. kr.\nFormålet med den foreslåede ændring af den økonomiske politik er på sigt at skabe et større økonomisk råderum, som Byrådet kan anvende til prioriteringer på anlægs- og driftsområderne.\nØkonomiudvalget bedes dels drøfte administrationens forslag til ændring af standarderne og dels drøfte, om der er input til ændringer af den økonomiske politik. Såfremt der er ændringer til den økonomiske politik, skal den fremsendes til godkendelse i Byrådet.\nDen nuværende økonomiske politik og forslag til revideret økonomisk politik er vedlagt som bilag.\nSupplerende sagsfremstilling til Økonomiudvalget den 23 maj 2018:\nByrådet vedtog den 25. april 2018 at sende den økonomiske politik til fornyet behandling i Økonomiudvalget. Administrationen har udarbejdet et alternativt forslag til den økonomiske politik, som udvalget kan vælge at tage udgangspunkt i. Forslaget er vedhæftet sagen som bilag.\nSupplerende indstilling til Økonomiudvalget den 23. maj 2018:\nat det nye forslag til den økonomiske politik for 2018 -2021 drøftes\nat det nye forslag til den økonomiske politik fremsendes til godkendelse i Byrådet.\nIndstilling til Økonomiudvalget den 18. april 2018:\nat forslag til ændring af standarderne i den økonomiske politik drøftes\nat det drøftes om der er øvrige ændringer til den økonomiske politik\nat den økonomiske politik fremsendes til godkendelse i Byrådet.\nat godkende det nye forslag til den økonomiske politik (bilag 1).\nØkonomiudvalget, 23. maj 2018, pkt. 138:\nat det nye forslag til den økonomiske politik (bilag 1) godkendes.\nByrådet, 25. april 2018, pkt. 67:\nFraværende: Jens Erik Sørensen\nat sagen sendes retur til fornyet behandling i Økonomiudvalget.\nØkonomiudvalget, 18. april 2018, pkt. 99:\nat der til strategien tilføjes følgende:\nDen indgåede økonomiaftale mellem KL og regeringen efterleves, herunder service- og anlægsrammen\nat der i "Standard for økonomi" ændres følgende (i forhold til gældende standard):\nPkt. 1 erstattes af "Kassebeholdningen ultimo året kan være 0 kr. eksklusiv kontrakt- og afholdeholderes overførsler. Det er under forudsætning af, at der som minimum er 70 mio. kr. ultimo året inkl. aftale- og kontraktholderes overførsler"\nI pkt. 2 ændres 95 mio. kr. til 125 mio. kr.\nI pkt. 3 ændres 130 mio. kr. til 160 mio. kr.\nat den økonomiske politik og standarderne i den økonomiske politik fremsendes til godkendelse i Byrådet.\nAnders Laugesen, Bent Jacobsen og Jens Sønderskov forbeholdt sig deres stillingtagen.\nDirektionen, 10. april 2018, pkt. 91:\nBilag 1: Nyt forslag til økonomiske politik 2018 - 2021\nBilag 2: Økonomiudvalgets forslag til økonomiske politik 2018 - 2021 af 18. april 2018\nBilag 3: Forslag til økonomiske politik 2018 - 2021\nBilag 4: Økonomiske politik 2014 - 2017 (revideret budgetaftale 2016)\n105 Revision af Finansiel stategi\nI denne sag drøftes, om der skal ske ændringer af kommunens finansielle strategi.\nSkanderborg Kommunes finansielle strategi blev vedtaget af Byrådet i december 2014. Strategien er vedlagt som bilag.\nDet fremgår af strategien, at når et nyt byråd tiltræder, skal den finansielle strategi tages op til revision (politikkontrol) det første år i den nye byrådsperiode.\nRevision af finansiel strategi\nI revisionen af den finansielle strategi tages udgangspunkt i:\nØkonomiudvalgets beslutning fra august 2017, hvor det blev besluttet, ”at politikformulering vedrørende flytning af investeringer væk fra fossil energi indgår i forbindelse med den revision af den samlede finansielle strategi, som skal foretages i 2018.”\nden præsentation Byrådet blev forelagt på temamøde den 19. april 2018.\nInput fra eksternt oplæg på Byrådets temamøde den 19. april 2018 om den finansielle strategi\nPå temamødet i Byrådet den 19. april 2018 deltog Engagement International og deres præsentation er vedhæftet som bilag.\nDe eksterne oplægsholdere gav udtryk for, at det generelle indhold i den finansielle strategi var fornuftigt. Det gælder bl.a. risikoprofil, rammerne for investering, lånoptagelse og målet om at minimere modpartsrisikoen ved at samarbejde med større banker, f.eks. vores hovedbankforbindelse Nordea.\nPå gældssiden var der ingen kommentarer i øvrigt, udover at strategien havde nogle fornuftige rammer i forhold til sammensætning af fast og variabelt forrentede lån.\nPå aktivsiden kom de med input til ændringer/tilføjelser til strategien:\nOverveje flere forskellige aktivtyper. Formålet er ikke et højere afkast, men en højere grad af risikospredning i kommunens samlede portefølje\nIndarbejde aktieandel på 10-20 %\nInvestering i virksomhedsobligationer med en lavere kreditvurdering end den nuværende (mulighed for high yield og ikke kun investment grade)\nOverveje om kommunen frem for ekskludering skal foretage aktivt ejerskab på investeringer, og herigennem forsøge at påvirke virksomheder til det bedre, før det frasælges. Erhvervsstyrelsens nyeste vejledning om Ansvarlige Investeringer anbefaler, at alle investorer tager aktivt ejerskab (vedlagt som bilag).\nNedenstående er et kort uddrag fra Erhvervsstyrelsens vejledning:\n”OECD`s og FN’s retningslinjer foreskriver, at investor som udgangspunkt først skal forsøge at gøre sin indflydelse gældende for at stoppe og afbøde evt. negative indvirkninger, som investor er forbundet til. Frasalg og eksklusion anses i de fleste tilfælde, ifølge retningslinjerne, som den sidste udvej eller reserveret til de mest alvorlige indvirkninger.\nDialog med selskabet er ofte den bedste løsning, da dette kan medføre den fornødne adfærdsændring, som ønskes af et selskab, der forårsager eller bidrager til negative indvirkninger. Hvor en aktiv ejerskabsindsats har vist sig ikke at skabe de fornødne resultater - eller hvor den negative indvirkning er betydelig og investor vurderer, at en aktiv ejerskabsindsats ikke vil bære frugt inden for en acceptabel tidshorisont - kan investoren vælge at ekskludere selskabet.”\nSkanderborg Kommune vil ikke selvstændigt have ressourcerne og størrelsen til at udføre aktivt ejerskab. Der er tale om en tilgang, som kræver indgåelse af en aftale med en ekstern part, som udfører aktivt ejerskab for flere forskellige investorer.\nAdministrationen anbefaler, at kommunen alene foretager etiske investeringer, som tager udgangspunkt i den nuværende strategis afgrænsninger.\nPå baggrund af ovenstående lægges der op til, at Økonomiudvalget drøfter, om der skal ske ændringer i den finansielle strategi jf. indstillingen.\nat økonomiudvalget drøfter,\nhvorvidt aktier skal indgå i investeringsrammerne\nhvorvidt risikoprofilen på virksomhedsobligationer skal ændres til lavere rating/kreditvurdering\nhvorvidt kommunen ønsker at indgå i konceptet omkring aktivt ejerskab og ansvarlige investeringer\nalternativt om der er brancher kommunen skal flytte investeringer væk fra, f.eks. fossil energi\nom der er øvrige ændringer til den finansielle strategi\nat såfremt, der er ændringer eller tilføjelser til den finansielle strategi, fremsendes forslag til ændringer i den finansielle strategi til godkendelse i Byrådet.\nAnders Laugesen fremsatte ved mødet forslag om, at den finansielle strategi returneres til fornyet behandling i Økonomiudvalget.\nFor forslaget stemte 8 medlemmer af Byrådet:\nAnders Laugesen, Claus Bloch, Birte M. Andersen, Jens Erik Sørensen, Bent Jacobsen, Jens Szabo, Søren Erik Pedersen og Hanne Majgaard.\nImod forslaget stemte 21 medlemmer af Byrådet:\nJørgen Gaarde, Frank W. Damgaard, Jørgen Naut, Frands Fischer, Karen Schack Lindemann, Trine Frengler, Søren Nielsen, Finn Sander Jensen, Ole Drøgemüller, Kai Høstrup, Malene Ringberg, Maria Temponeras, Claus Leick, Jens Sønderskov, Mira Issa Bloch, Tage Nielsen, Anne Heeager, Thomas Cordtz, Kjeld Jensen, John Haarup Laursen og Martin Frausing Poulsen.\nDermed bortfaldt forslaget om at returnere sagen til Økonomiudvalget.\nHerefter vedtog Byrådet,\nat den finansielle strategi ændres således,\nat risikoprofilen på virksomhedsobligationer ændres til lavere rating/kreditvurdering\nat Skanderborg Kommune flytter investeringer væk fra fossil energi, når der inden for de kommende to år skiftes kapitalplejer.\nFor vedtagelsen stemte 21 medlemmer af Byrådet:\nImod forslaget stemte 8 medlemmer af Byrådet:\nØkonomiudvalget, 23. maj 2018, pkt. 140:\nAnders Laugesen kunne ikke støtte indstillingen, idet han fandt, at aktier burde indgå i investerngsrammerne.\nBent Jacobsen tog forbehold for sin stillingtagen til sagen.\nDirektionen, 15. maj 2018, pkt. 120:\nFinansiel strategi - december 2014\nVejledning: Ansvarlige investeringer\nFinansiel strategi - Power point\n106 Standard for vurdering og opkrævning af garantiprovision ved kommunal garantistillelse for lån\nByrådet får her orientering om kommunens standard for vurdering og opkrævning af garantiprovision ved kommunal garantistillelse for lån samt om udviklingen på området. Endvidere skal Byrådet behandle indtægtsbevilling som konsekvens af opkrævning af garantiprovision hos kommunens forsyningsselskaber.\nByrådet godkendte tilbage i marts 2017 en procedure/standard for opkrævning af garantiprovision ved kommunegaranti for lån til forsyningsselskaber.\nJævnfør den godkendte procedure opkræver kommunen fremadrettet en løbende garantiprovision på markedsvilkår. En garantiprovision, som tager udgangspunkt i den enkelte ansøgers kreditvurdering.\nEfterfølgende er der, bl.a. med involvering af Kommunernes Landsforening (KL) og advokatfirmaet Bruun & Hjejle, udarbejdet juridiske notater (vedlagt), hvor der gives udtryk for, at man bagudrettet kan undlade at opkræve garantiprovision på allerede stillede garantier. Administrationen foreslår, at der med henvisning hertil, ikke foretages opkrævning af provision bagudrettet, udover det, som allerede er opkrævet.\nFremadrettet skal der opkræves en løbende garantiprovision på alle stillede garantier.\nHvis ikke garantiprovision opkræves risikeres det, at det bliver ulovlig kommunal støtte. Og hvis kommunen ikke opkræver det, kan staten opkræve provisionen.\nKommunekredit har tidligere meddelt, at Renosyd ikke er omfattet af problematikken. Det undersøges i øjeblikket om det fortsat er tilfældet.\nFor de øvrige forsyningsområder (vand-/spildevandsselskaber og fjernvarmeselskaber) sondres mellem, hvad der er omfattet af ”hvile i sig selv – princippet” = vand- og spildevandsselskaber, og hvad der betegnes som et konkurrenceudsat marked og dermed er omfattet af EU’s statsstøtteregler = varmeselskaber.\nUanset type af selskab, skal der foretages en individuel vurdering for at fastlægge provisionens størrelse. Der må således ikke fastsættes en generel størrelse på provisionen.\nEU’s statsstøtteregler har nogle provisionsstørrelser, der skal tages udgangspunkt i afhængig af ansøgerens kreditvurdering (vurdering af økonomi/betalingsevne, ejerstruktur m.v.). Minimumssatsen er en løbende provision på 0,4% af lånet/restgælden, hvis kreditvurderingen er høj, og en stigende provision ved lavere kreditvurdering.\nFor vand- og spildevandsselskaberne, hvor Byrådet senest har behandlet og godkendt ansøgningen fra Gl. Hørning Vandværk med en løbende garantiprovision på 0,2%, og tilsvarende tidligere har givet Skanderborg Forsyningsvirksomhed A/S garanti for lån med en løbende garantiprovision på 0,2%, er der bedre muligheder for at afvige i forhold til EU’s statsstøtte regler, da der er tale om ”hvile i sig selv” – selskaber. Her er størrelsen på provisionen ligeledes fastsat individuelt på baggrund af en kreditvurdering.\nFor de garantier, hvor der tidligere er opkrævet en stiftelsesprovision på 1 % vil denne blive modregnet, såfremt denne "rækker ind i" de fremadrettede betalinger. Det enkelte selskab stilles således ikke dårligere, uanset hvornår garantiprovision er betalt.\nDe selskaber og garantier, der er omfattet af fremadrettet opkrævning af garantiprovision på tidligere stillede garantier er:\nOpr. Garanti kr.\nRestgæld ult. 2017 kr.\nGarantiprovision ved 0,4%*\nGarantiprovision 0,2 %*\n*Selskaberne skal kreditvurderes mere eksakt. Dels med henblik på en aktuel fastlæggelse af garantiprovisionens størrelse dels for at få et på basisgrundlag for kreditvurderingen fremadrettet. Garantiprovisionens størrelse kan således stige såfremt de økonomiske forhold tilsiger dette. Renosyd er ikke medtaget, da det endnu ikke er afklaret hvorvidt selskabet skal betale provision af de lån, kommunen har godkendt optaget.\n**Skal først opkræves fra 2019.\nOpkrævning af garantiprovision vil med de stillede garantier give kommunen en indtægt på ca. 575.000 kr. i 2018 faldende i takt med, at lånene og dermed garantierne nedbringes. Det vurderes, at kommunens indtægt vil falde med 25.000 kr. årligt i takt med, at den garanterede gæld nedbringes.\nAdministrationen foreslår, at der afsættes 75.000 kr. til en professionel kreditvurdering af forsyningsselskaberne. Denne kreditvurdering vil tillige kunne anvendes som grundlag for vurdering af selskabernes økonomi fremadrettet.\nKL (kommunernes Landsforening) har holdt opsamlingsmøder om garantiprovision og efterfølgende sendt uddrag herfra, ligesom de har medsendt et juridisk notat fra advokatfirmaet Bruun & Hjejle omhandlende kommunernes retsstilling i relation til ikke-anmeldt EU-statsstøtte.\nUddrag fra KL:\n”For så vidt angår garantier, der allerede er stillet, og hvor der ikke har været opkrævet markedspris, er det vurderingen, at en kommune ikke er forpligtet til ad egen drift at tage initiativ til at tilbagesøge allerede udbetalt statsstøtte. Der skal altså ikke opkræves en provision bagudrettet således, at selskabet skal betale for de tidligere år.\nTil gengæld er det en forpligtelse, at hvis man som kommune bliver opmærksom på, at man har stillet en garanti uden at have opkrævet en provision til markedspris for dette, så skal der tages initiativ til at ændre provisionens vilkår således, at der fremadrettet opkræves en provision til markedspris.”\nUddrag fra KL samt juridisk notat fra Bruun & Hjejle vedlægges som bilag.\nHerudover er administrationen vidende om, at der pågår et udvalgsarbejde i Økonomi- og Indenrigsministeriet, med henblik på udarbejdelse af en vejledning på området. Vejledningen har været længe undervejs, og det forventes nu at denne kommer senere i 2018.\nI det omfang denne vejledning ændrer på regelsættet, vil administrationen tilpasse proceduren og tilbagebetale/opkræve den for meget/lidt betalte garantiprovision hos de berørte selskaber. Byrådet vil blive orienteret hvis det skulle være tilfældet.\nAdministrationen har henover efteråret 2017 og foråret 2018 haft dialog med de forsyningsselskaber, hvor kommunen har stillet kommunegaranti for lån, og informeret om udviklingen med opkrævning af garantiprovision.\nat Byrådet tager standarden for opkrævning af garantiprovision af kommunal garantistillelse for lån til efterretning\nat Byrådet tillægsbevilger 575.000 kr. i indtægt i 2018, hvoraf 75.000 kr. anvendes til at få foretaget ekstern kreditvurdering af forsyningsselskaberne. 500.000 kr. lægges i kassen\nat der fra 2019 indarbejdes en indtægt på 550.000 kr., der årligt reduceres med 25.000 kr. i takt med nedbringelse af garantierne\nat administrationen bemyndiges til at fortsætte dialogen med forsyningsselskaberne med henblik på udmøntning af standarden\nat såfremt der sker ændringer i Økonomi- og Indenrigsministeriets opfattelse af regelsættet eller andre juridiske afgørelser, der ændrer på opkrævningen, forelægges Byrådet sagen.\nat tage standarden for opkrævning af garantiprovision af kommunal garantistillelse for lån til efterretning\nat tillægsbevilge 575.000 kr. i indtægt i 2018, hvoraf 75.000 kr. anvendes til at få foretaget ekstern kreditvurdering af forsyningsselskaberne. 500.000 kr. lægges i kassen\nat Byrådet forelægges sagen, såfremt der sker ændringer i Økonomi- og Indenrigsministeriets opfattelse af regelsættet eller andre juridiske afgørelser, der ændrer på opkrævningen.\nØkonomiudvalget, 23. maj 2018, pkt. 142:\nDirektionen, 15. maj 2018, pkt. 122:\nKL- opsamling vedr. garantiprovision.pdf\nJuridisk notat garantirprovision - Bruun Hjejle\n107 Høringssvar til Støjhandlingsplan for statens veje 2018-2023\nMed denne sag fremlægges udkast til høringssvar vedrørende forslag til Støjhandlingsplan for statens veje 2018 - 2023. Sagen sendes til godkendelse i Byrådet med henblik på fremsendelse til Vejdirektoratet.\nSkanderborg Kommune afgiver høringssvar vedrørende Støjhandlingsplan for statens veje 2018 - 2023 i forhold til de relevante forhold for kommunen.\nForslag til høringssvar er vedlagt.\nVejdirektoratet (VD) har udarbejdet et forslag til Støjhandlingsplan for statens veje 2018-2023. Forslaget til planen har høringsfrist den 8. juni 2018.\nHovedpunkterne fra Støjhandlingsplanen er:\nVD er lovmæssigt forpligtet til hvert femte år at udarbejde en kortlægning af støjen langs statens veje samt udarbejde en støjhandlingsplan.\nStøjkortlægningen blev udarbejdet i 2017, og den viser, at der langs statens veje er ca. 106.000 boliger, som er udsat for støj over grænseværdien. Heraf er der 1.617 boliger i Skanderborg Kommune.\nDer var i aftalen "En grøn transportpolitik" fra januar 2009 afsat en pulje på 400 mio. kr. til en målrettet indsats for at reducere støjproblemerne langs statens jernbaner og veje. Overordnet vurderes det, at de samlede projekter har været medvirkende til et fald på ca. 11 % i antallet af støjbelastede boliger.\nStøjbekæmpelsen langs de eksisterende statsveje vil forsat være at prioritere indsatsen der, hvor der opnås størst støjmæssig effekt pr. investeret krone.\nI perioden fra 2012 til 2017 er antallet af kørte kilometer pr.r år steget med ca. 17% på det samlede statsvejnet, hvor af stigningen på motorvejene er ca. 26 %.\nDet forventes, at trafikken på det overordnede vejnet fremadrettet vil være stigende. Der skal dog store trafikstigninger til, før støjen stiger mærkbart. Eksempelvis vil en 30 % trafikstigning medføre et forøget støjniveau på ca. 1 dB, dvs. en ændring i støjen som i praksis ikke kan høres.\nVD har i sine basisbevillinger ingen midler til opsætning af nye støjskærme, støjisolering af boliger mv. langs de eksisterende veje.\nVD bruger i indsatsen for begrænsning af vejstøjen først og fremmest støjreducerende asfalt, støjskærme, støjvolde, støjisolering af boliger og god planlægning af nye veje.\nStøjreducerende asfalt vil i den samlede levetid af belægningen i gennemsnit give anledning til ca. 2 dB mindre støj end en standardbelægning.\nBygninger, støjskærme, jordvolde, bakker i landskabet og tæt skov kan skærme støjen. Støjskærme og jordvolde kan dæmpe støjen med op til 10 dB, hvilket opleves som en halvering af støjen, eller svarer til, at man fjerner 90 % af trafikken. Langs de større veje er det i praksis vanskeligt at nedbringe støjen med mere end 6-8 dB.\nStøjskærme skal helst tæt på vejen eller tæt på det område, hvor støjen skal dæmpes. Hvis en støjskærm skal have en god effekt, er det vigtigt, at den står i et sammenhængende forløb uden afbrydelser eller åbninger.\nNår den østjyske motorvej udbygges fra fire til seks spor mellem Aarhus S og Skanderborg S, udlægges der støjreducerende asfalt (i 2019).\nVD's kriterium for udpegning af mulige støjskærmsprojekter mm. har som udgangspunkt været at tilgodese de mest støjbelastede boligområder først, samt at projektet har den størst mulige omkostningseffektivitet målt som reduceret støjgene pr. investeret kr.\nSærligt støjbelastede områder er defineret som samlede boligbebyggelser, hvor der indgår mindst fem boliger, der er belastet over 63 dB, samt mindst én bolig, der er belastet med mere end 65 dB. Boligområderne er opdelt efter, om de indgår eller ikke indgår i de videre undersøgelser af prioritering af evt. fremtidige midler til støjafskærmning. Nyere boligområder, som er lokalplanlagt eller anlagt efter 2007, vil som udgangspunkt ikke komme til at indgå i den fremadrettede prioritering.\nSkanderborg Kommune påvirkes af støj fra Den Østjyske Motorvej (M60), Århus Syd (M61) samt Silkeborgmotorvejen/Herningmotorvejen (M66).\nAntal støjbelastede boliger i Skanderborg Kommune:\nOver 68 dB\nBoligområder udsat for støj over 65 dB: Skanderborg 746-1 Hørning. Boligområdet i den nordvestlige del af Hørning er belastet af støj fra Østjyske Motorvej/Århus Syd Motorvejen. Området indgår i de videre undersøgelser om prioritering af eventuelt fremtidige midler til støjafskærmning.\nPlanforslaget er vedlagt, hvor det kan læses i sin helhed.\nForslaget til høringssvar\nForslaget til høringssvar er vedlagt og omhandler de stigende antal borgerhenvendelser samt et ønske om at eventuelt overskydende midler fra udvidelsen af E45, Aarhus S til Skanderborg S, fra 4 til 6 spor, anvendes i området og bruges til støjdæmpning i Skanderborg Kommune.\nDen konstituerede tekniske chef indstiller,\nat høringssvaret godkendes med henblik på fremsendelse til Vejdirektoratet.\nat godkende høringssvaret med henblik på fremsendelse til Vejdirektoratet – dog således,\nat der tilføjes en opfordring til, at der i motorvejens levetid anvendes støjdæmpende asfalt på strækningen fra Skanderborg S til Aarhus S.\nØkonomiudvalget, 23. maj 2018, pkt. 144:\nMiljø- og Planudvalget, 8. maj 2018, pkt. 99:\nMiljø- og Planudvalget vedtog at tiltræde indstillingen fra den konstituerede tekniske chef.\nUdkast til høringssvar til Støjhandlingsplan for statens veje 2018-2023\n108 Ophævelse af lokalplan nr. 46 - Fregerslevvej i Hørning\nByrådet vedtog den 31. marts 2018 kommuneplantillæg nr. 16-05 for centerbyerne, hvor zonestatus for området mellem Frederslevvej, Herredsvej og erhervsområdet ved Agerskovvej samt Sommerbækken blev fastlagt til landzone. Byrådet anmodes som konsekvens heraf om at tage stilling til forslag om, hvorvidt vedlagte lokalplan nr. 46, Hørning skal ophæves og området føres tilbage til landzone.\nLink til Google Maps: https://goo.gl/maps/KXxZeKQzbxn\nTidligere Hørning Kommune vedtog i maj 2007 lokalplan nr. 46 for et område til boliger og rekreative formål ved Fregerslevvej i Hørning. Lokalplanen er vedlgat som bilag.\nLokalplanen omfatter ejendommen matrikel nr. 2am Fregerslev By, Hørning, og udgør 4,2 ha. Skanderborg Kommune er ejer af arealet. Området er beliggende i den sydvestlige del af Hørning ved Fregerslevvej/Herredsvejen. Øst for området ligger boligområder, nord for området er udlagt til rekreativt område og vest for området ligger erhvervsområdet Agerbakken/Agerskovvej.\nLokalplanen blev udarbejdet for at muliggøre opførsel af ny boligbebyggelse, til supplering af det eksisterende udbud at boliger i Hørning, samt etablering af et rekreativ område. Området er aldrig blevet bebygget.\nI lokalplanens syd/vestlige hjørne findes en 150 kW højspændingsluftledning. Endvidere er lokalplanområdet beliggende umiddelbart op til den store transformatorstation i Hørning. Området er derfor støjplaget, og nogle oplever direkte ubehag ved at opholde sig så tæt på transformatorstationen.\nAdministrationen blev i forbindelse med Kommuneplan 16 opmærksom på, at nærtliggende transformerstation giver nogle gener, som betyder, at området ikke er egnet til ophold eller beboelse. Planlægningen for området er derfor i revision af Kommuneplan 16 foreslået ændret, og det er vedtaget efterfølgende.\nOmrådet blev med Kommuneplan 16 udlagt til afskærmningszone med henblik på, at det på sigt kan beplantes med skov. Arealet er med rammeændringen i Kommuneplan 16 nu udlagt som reakreativt område og omfattet af kommuneplanramme 40.R.09. Det kan anvendes til rekreativt grønt område i form af afskærmningszone til transformerstation og afskærmende beplantning. Herudover kan der etableres parkeringsplads i områdets sydlige ende. Området skal friholdes for bebyggelse og anlæg, der opfordrer til ophold. Der kan opføres mindre bygninger, der er nødvendige for områdets anvendelse.\nI forbindelse med Kommuneplan 16 blev arealet ikke foreslået som fremtidig landzonestatus. Det er en nødvendighed for ophævelse af den gældende boliglokalplan og realisering af kommuneplanen. Med vedtagelsen af kommuneplantillæg nr. 16-05 for centerbyerne er områdets fremtidige zonestatus fastlagt til landzone, og det gør, at lokalplanen nu kan ophæves.\nDer er med henvisning til Lov om miljøvurdering af planer og programmer samt konkrete projekter blevet foretaget en miljøscreening. Miljøscreeningen har ikke medført krav om udarbejdelse af en egentlig miljøvurdering. Miljøscreeningen er vedlagt.\nRetlige og faktiske konsekvenser\nVed ophævelse af lokalplan nr. 46, og tilbageførsel af areal til landzone, vil ejendommen matrikel nr. 2am Fregerslev By, Hørning, fremover blive administreret efter den gældende kommuneplans retningslinjer og rammer, landzonebestemmelserne i planlovens § 35 og øvrig lovgivning, der er aktuel til den enkelte ejendom.\nDet er Byrådet, der træffer beslutning om at ophæve lokalplan nr. 46 efter planlovens § 33, stk. 1, nr. 1. Det er ligeledes Byrådet, der træffer beslutning om tilbageførsel af areal til landzone efter planlovens § 45, stk. 1.\nBegge beslutninger kan efter planlovens bestemmelser først træffes efter forudgående høring af ejeren af ejendommen. Da Skanderborg Kommune er ejer af arealet, kan Byrådet dog vælge at vedtage ophævelsen af lokalplanen og ændringen af zonestatus som planmyndighed samt at acceptere ophævelsen af lokalplanen og zoneændringen som ejer samtidigt.\nDa Skanderborg Kommune selv ejer det berørte areal, er der ikke lovpligtige høringer forbundet med denne sag.\nat lokalplan nr. 46 - Hørning, vedtaget den 30. maj 2007, ophæves\nat Byrådet som ejer accepterer ophævelsen af lokalplanen og tilbageførslen af det omfattede areal til landzone\nat der ikke foretages miljøvurdering af ophævelsen af lokalplan nr. 46 - Hørning\nat den offentlige bekendtgørelse af kommunens beslutning om, at der ikke skal foretages en egentlig miljøvurdering af ophævelsen, offentliggøres.\nat der ikke foretages miljøvurdering af ophævelsen af lokalplan nr. 46 – Hørning\nØkonomiudvalget, 23. maj 2018, pkt. 146:\nØkonomiudvalget vedtog at tiltræde indstillingen fra stabschefen for Kultur, Borger og Plan.\nMiljø- og Planudvalget, 8. maj 2018, pkt. 94:\nScreeningsskema - Ophævelse af Lokalplan 46\n109 Kommuneplantillæg for Præstbrovej - igangsættelse\nByrådet besluttede på møde den 25. april 2018, at der ikke igangsættes lokalplanlægning for Præstbrovej 43 som ansøgt, og at arealet i stedet tages ud af kommuneplanen. Det vil sige, at der skal udarbejdes et kommuneplantillæg, som skal danne grundlag for en kommende overførsel af arealet til landzone efter reglerne i planlovens § 45.\nByrådet anmodes om at tage stillling til, om kommuneplantillægget og dermed en kommende overførsel af arealet til landzone også skal omfatte den del af Præstbrovej 41, som er omfattet af samme kommuneplanramme som Præstbrovej 43 og herunder også, om vedlagte annonce skal offentliggøres og udsendes.\nDet areal af Præstbrovej 43, som Byrådet har besluttet at tage ud af kommuneplanen, ligger i kommuneplanramme 31.B.10 (boligområde).\nOmrådet ligger lige over for område 31.BE.02 (blandet bolig- og erhvervsområde) med mulighed for erhverv i miljøklasse 2-3. Inden for området ligger Skovby Møbler, der vurderes at være en virksomhed i miljøklase 5, dvs., at der bør være en vejledende afstand på 150 m til boliger.\nKommuneplanramme 31.B.10 (boligområde) omfatter ud over del af Præstbrovej 43 også del af Præstbrovej 41 - se vedlagte kort.\nDet er administrationens vurdering, at det vil være hensigtmæssigt, at et kommuneplantillæg tager hele kommuneplanrammen ud, således at det kan danne grundlag for en kommende overførsel af hele arealet til landzone, idet arealkonflikterne er de samme i forhold til Præstbrovej 41.\nDer er tale om ændringer i kommuneplanen, der ikke er truffet beslutning om i Udviklingspolitikken. Derfor skal der ifølge planloven være en forudgående offentlighed - debatfase - hvor der indkaldes ideer og forslag til planlægningen. Det forventes, at høringssvar fra for-offentlighed kan forelægges politisk i august 2018.\nI forbindelse med sagen om Præstbrovej 43 udarbejdede administrationen vedlagte notat om processen og de økonomiske og juridiske aspekter ved at tage området (kommuneplanrammen) ud af byzone.\nPlanarbejdet starter med for-offentlighed i form af annonce på hjemmesiden og i UgeBladet samt direkte udsendelse meddelse til ejererne af hhv. Præstbrogvej 43 og 41.\nat kommuneplantillægget også omfatter Præstbrovej 41\nat planarbejdet igangsættes med udsendelse af vedlagte debatmateriale i offentlig høring i 2 uger.\nat returnere sagen til fornyet behandling i Økonomiudvalget.\nØkonomiudvalget, 23. maj 2018, pkt. 147:\nForud for mødet var vedlagte henvendelser fra henholdsvis Christoffer Schou og Flemming Bay Thunbo fremsendt til Økonomiudvalgets medlemmer.\nBent Jacobsen, Thomas Cordtz og Martin Frausing Poulsen kunne ikke støtte vedtagelsen.\nAnders Laugsen kunne ikke støtte vedtagelsen, idet han fandt, at der bør kunne bygges på Præstbrovej 43, og at der i endnu højere grad burde kunne bygges på Præstbrovej 41, hvor støjpåvirkningen er mindre.\nPå begæring af Anders Laugesen standses udførelsen af beslutningen med henblik på behandling af sagen i Byrådet. Dermed forelægges sagen til behandling ved møde i Byrådet den 30. maj 2018.\nDirektionen, 15. maj 2018, pkt. 136:\nDirektionen vedtog at tiltræde indstillingen fra stabschefen for Kultur, Borger og Plan.\nNotat om processen og de økonomiske og juridiske aspekter ved at tage et område ud af byzone\nKort - Præstbrovej 41 og 43\nHenvendelse fra Christoffer Schou om punkt 147 på Økonomiudvalgsmødet den 23 maj 2018\nHenvendelse fra Flemming Bay Thunbo; Er Galten-Skovby langt ude på landet\n110 Fuldtidsbemandet brandstation gennem finansiel leasing på erhvervet grund i Aarhus\nBestyrelsen for Østjyllands Brandvæsen har vedtaget, at der skal etableres en ny fuldtidsbemandet brandstation på Klokhøjen, 8200 Arhus N. I den forbindelse skal Byrådet tage stilling til forslag om, at Østjyllands Brandvæsen gives mulighed for at anvende finansiel leasing samt for at opkøbe en grund i forbindelse med udførelse af beslutningen.\nI december 2016 vedtog de fire byråd for Skanderborg, Aarhus, Odder og Samsø kommuner Plan for Østjyllands Brandvæsen. Planen fastlægger bl.a., at der skal etableres en fuldtidsbemandet brandstation i Lisbjerg i stedet for deltidsbrandstationen i Lystrup (Station Aarhus Nord). Opgraderingen af brandvæsenet er nødvendigt for at følge med by- og befolkningsudviklingen i den nordlige del af Aarhus Kommune, udbygningen af Universitetshospitalet i Skejby, etablering af Letbanen m.v.\nØstjyllands Brandvæsens bestyrelse har 19. april 2018 drøftet mulighederne for, at Østjyllands Brandvæsen kan erhverve grunden på markedsvilkår fra Aarhus Kommune samt indgå en aftale om finansiel leasing som leasing tager. En enig bestyrelse fremlægger denne sag til beslutning i de fire hjemkommuners byråd.\nDen foreslåede løsning reducerer brandvæsenets omkostninger til Station Aarhus Nord mest muligt, ligesom en optimal placering af brandstationen ved Lisbjerg sikres.\nOpgraderingen til en fuldtidsbrandstation i Aarhus Nord sker inden for det tildelte budget.\nØstjyllands Brandvæsen opnår den billigste finansiering af den nye brandstation gennem ejerskab af grunden og finansiel leasing.\nIfølge Østjyllands Brandvæsens vedtægter, § 8.1 og 8.2 skal beslutninger om væsentlige økonomiske forhold forelægges interessenterne, dvs. de fire hjemkommuner til godkendelse.\nEn forudsætning for, at Østjyllands Brandvæsen kan opnå de fordele, der er ved finansiel leasing, er at de fire byråd godkender Østjyllands Brandvæsen som leasingtager i forhold til etablering af ny brandstation (beslutningspunkt 1).\nEjerskab af grund\nVed dannelsen af Østjyllands Brandvæsen var der politisk enighed om, at Østjyllands Brandvæsen ikke kunne eje bygninger. Der var samtidig politisk enighed om, at mulighed for senere at tage ejerskab op til revurdering i henholdsvis:\nØkonomisk redegørelse til byrådsindstillingen juni 2015 om dannelse af Østjyllands Brandvæsen:\n”Udgangspunktet for økonomien for Østjyllands Brandvæsen I/S, er at alle opgaver med planlægning, ledelse og udførelse af opgaver i henhold til beredskabsloven, som de kommunale beredskaber løser i dag overgår til selskabet. Herudover overtager Østjyllands Brandvæsen også alle de øvrige opgaver som de nuværende beredskaber løser for kommunerne i dag. Alle medarbejdere og aktiver i form af materiel og køretøjer overdrages til Østjyllands Brandvæsen. Dog beholder kommunerne ejerskabet over bygningerne, med mulighed for at Østjyllands Brandvæsen senere kan tage strukturen og ejerskabet til bygningerne op med kommunerne.”\nØstjyllands Brandvæsens Ejerstrategi 2016-2017:\n”Udvikle et langtidsbudget i overensstemmelse med indholdet af den nye fælles risikobaserede dimensionering, herunder vurdere princippet for kommunernes fordeling af finansiering på længere sigt set i lyset af strukturel og demografisk udvikling samt revurdere spørgsmålet om eje/leje af fast ejendom.”\nFor at kunne opnå de mest gunstige økonomiske forhold til erhvervelse af jord, etablering og drift af Station Aarhus Nord er mulighed for køb af grund nødvendig. Aarhus Kommune ejer arealer med god beliggenhed ved Lisbjerg. Østjyllands Brandvæsen er et § 60 selskab og kan erhverve grunden af Aarhus Kommune til markedsprisen. Markedsprisen fastlægges ved vurdering af uafhængig mægler.\nØstjyllands Brandvæsen skal som specialkommune overholde tilsvarende regler om deponering som kommunerne. Opførelse af en brandstation er deponeringspligtig. Østjyllands Brandvæsen har ansøgt Indenrigsministeriet om dispensation.\nI forbindelse med sammenlægning af de kommunale beredskaber den 1. januar 2016 var der mulighed for at opnå deponeringsfritagelse for de nye beredskabsenheder for eksisterende lejemål. Østjyllands Brandvæsens opnåede denne fritagelse.\nUanset hvordan opførelse og udlejning af Station Aarhus Nord skrues sammen, skal der deponeres, med mindre der kan opnås dispensation herfor gennem Indenrigsministeriet. Deponeringsforpligtigelse skal fordeles mellem ejerkommunerne efter fordelingsnøgle for ekstraordinære omkostninger (befolkningstal).\nØstjyllands Brandvæsen har med bistand fra Aarhus Kommune haft en dialog med Indenrigsministeriet. På baggrund af disse drøftelser er der fremsendt en formel ansøgning om dispensation fra deponeringsreglerne.\nSagsbehandlingstiden i Indenrigsministeriet er ukendt.\nBestyrelsen for Østjyllands Brandvæsen er løbende holdt orienteret omkring udfordringerne med deponering. Denne orientering fortsætter.\nSåfremt der ikke opnås dispensation fra Indenrigsministeriet fordeles udgifterne til deponering sig på følgende måde (beslutningspunkt 3):\nAarhus Kommune: 79,44 %\nSkanderborg Kommune: 14,31 %\nOdder Kommune: 5,34 %\nSamsø Kommune: 0,91 %\nBrandvæsnet er afhængig af brandstationernes geografiske placering for at sikre borgerne i Østjylland hurtige ankomsttider ved brand og ulykker. Aarhus Kommune ejer arealer med god beliggenhed ved Lisbjerg. Østjyllands Brandvæsen er et § 60-fællesskab og kan erhverve grunden af Aarhus kommune til markedsprisen.\nAarhus Kommune ejer jorden ved Lisbjerg, hvor Station Aarhus Nord skal opføres. Aarhus Kommune vil sælge grunden med henblik på opførelse af brandstation. Opførelse af en brandstation kan rummes inden for den nuværende lokalplan LP 912. En brandstation understøtter helhedsplanen for Lisbjerg.\nEn beslutning om at stille Østjyllands Brandvæsen frit med hensyn til enten at eje grunden kortvarig eller permanent vil give brandvæsnet de bedste betingelser for i udbuddet af leasingen at opnå det mest fordelagtige tilbud.\nØstjyllands Brandvæsen får mulighed for at reducere omkostningerne til en leje af en fuldtids brandstation ved at finansiere bygningen gennem finansiel leasing. Østjyllands Brandvæsen er 100 % ejet af hjemkommunerne.\nVed at erhverve grunden med mulighed for at kunne lade den indgå i leasingaftalen kan Østjyllands Brandvæsen være fleksible ved indgåelse af leasingaftalen, og dermed indgå den økonomiske mest favorable aftale.\nEtablering af Station Aarhus Nord påvirker ikke hjemkommunernes bidrag til Østjyllands Brandvæsen. Etablering af Station Aarhus Nord sker inden for det tildelte budget, og det anslås, at Skanderborg Kommunes andel af en eventuel deponering ikke kommer til at overskride 2,3 mio. kr.\nat Østjyllands Brandvæsen får mandat til at udbyde finansiel leasing af Station Aarhus Nord på en 25-årig leasingaftale\nat Østjyllands Brandvæsen må eje grunden i Lisbjerg\nat der i tilknytning til ØJB’s etablering af en fuldtidsbemandet brandstation i Aarhus N. kan deponeres inden for en ramme på 2,3 mio. kr. – finansieret af kassebeholdningen\nat eventuelle afvigelser i forhold til deponeringsrammen på 2,3 mio. kr. – herunder meddelelse om deponeringsfritagelse – medtages ved en budgetopfølgning i Byrådet.\nat Østjyllands Brandvæsen gives mandat til at udbyde finansiel leasing af Station Aarhus Nord på en 25-årig leasingaftale\nØkonomiudvalget, 23. maj 2018, pkt. 148:\nDirektionen, 15. maj 2018, pkt. 124:\nDirektionen vedtog at tiltræde indstillingen fra sekretariatschefen, idet det bemærkes, at den forudsatte deponering ikke tæller med i forhold til overholdelse af anlægsrammen.\n111 Forslag om optagelse i Sund By Netværket\nMed denne sag fremsættes forslag til Byrådet om Skanderborg Kommunes optagelse i Sund By Netværket.\nBestyrelsesformanden for Sund By Netværket har den 7. februar 2018 sendt en invitation til at udbygge samarbejdet og indgå i Sund By Netværket, bl.a. ud fra en begrundelse om, at Skanderborg Kommune på mange måder går forrest på forebyggelses- og sundhedsfremmeområdet.\nSund By Netværket er et netværk for kommuner og regioner, som politisk har besluttet at indgå i et forpligtende samarbejde for at styrke og udvikle det lokale sundhedsfremmende og forebyggende arbejde. Netværket blev grundlagt i 1991. P.t. er 54 kommuner medlem af netværket.\nSund By Netværket tager afsæt i nationale og internationale mål og prioriteringer til fremme af folkesundheden. Netværket indgår i WHO’s internationale Healthy Cities Network. Sund By Netværket arbejder ud fra WHO’s brede sundhedsdefinition: ”Sundhed er en tilstand af fysisk, psykisk og socialt velvære, og ikke kun fravær af sygdom”. Sundhed ses som en ressource i hverdagen og anses som et positivt begreb, der understøttes af sociale, mentale og personlige ressourcer samt fysiske evner.\nSund By Netværkets arbejde bygger på god faglig praksis, eksisterende viden, faglig evidens, kvalitetssikring, dokumentation og evaluering. Netværket har fem nationale samarbejdspartnere, der også er repræsenteret i netværkets bestyrelse: Sundhedsstyrelsen, Statens Institut for Folkesundhed, KL, Danske Regioner og repræsentant fra en af de fem WHO-akkrediterede danske byer.\nNetværket har p.t. 12 faglige temagrupper. De har fokus på best practice og udvikling af fælles projekter og indsatser inden for f.eks. tobak, alkohol, fysisk aktivitet, mental sundhed, sunde arbejdspladser samt natur, udeliv og sundhedsfremme.\nI netværket arbejdes med at forankre sundhedsområdet på tværs. Flere af temagrupperne er fagligt tværgående, og temagruppemøderne henvender sig til forskellige faggrupper i kommunen, f.eks. byplanlæggere, jobcenterkonsulenter og HR-medarbejdere.\nAdministrationen anbefaler optagelse i Sund By Netværket ud fra følgende begrundelser:\nDer er allerede et godt kendskab til Sund By Netværket og gode erfaringer med de samarbejdsflader, der har været med netværket. Øvrige samarbejdskommuner anbefaler netværket ud fra adgangen til fagligt relevant vidensdeling og muligheden for udvikling af fælles projekter, som er lette at omsætte i praksis.\nNetværkets definition af sundhed stemmer godt overens med måden, Skanderborg Kommune arbejder med sundhed, hvor de traditionelle KRAM-faktorer (kost, rygning, alkohol, motion) suppleres med KRAM2 (kompetencer, relationer, accept, mestring).\nNetværkets arbejde med at forankre sundhedsområdet på tværs understøtter udmøntningen af Skanderborg Kommunes sundhedspolitik om at gøre sundhed til en fælles opgave på tværs af fagområder.\nNetværket giver adgang til velafprøvede metoder og ny viden inden for relevante temaer og fagområder, f.eks. inden for det tobaksforebyggende område. Et af initiativerne inden for dette felt er en landsdækkende undersøgelse i samarbejde med Hjerteforeningen af kommunernes erfaringer og best practice i forbindelse med implementering af røgfri kommunale miljøer. Resultaterne af undersøgelsen kan bidrage ind i den kommende politiske proces vedrørende forandringen om røgfri kommunale miljøer i Skanderborg Kommune.\nSundhedsstyregruppen bakker op om et medlemskab.\nKontingentsatsen for et medlemskab i Sund By Netværket er 48.000 kr. årligt for en kommune af Skanderborg Kommunes størrelse. Udgiften til kontingent gælder for 2018 og efterfølgende år. Udgiften kan finansieres inden for eksisterende budget i Sundhedsfremmecenteret.\nAdministrationen vurderer, at sagen vil have en positiv konsekvens for borgernes sundhed, jf. sagsfremstillingen.\nat forslag om optagelse af Skanderborg Kommune i Sund By Netværket godkendes.\nat godkende forslag om optagelse af Skanderborg Kommune i Sund By Netværket.\nØkonomiudvalget, 23. maj 2018, pkt. 149:\nKultur-, Sundheds- og Beskæftigelsesudvalget, 2. maj 2018, pkt. 71:\nFraværende: Birte M. Andersen\nKultur-, Sundheds- og Beskæftigelseudvalget vedtog at tiltræde indstillingen fra beskæftigelses- og sundhedschefen.\nDirektionen, 18. april 2018, pkt. 104:\nDirektionen vedtog at tiltræde beskæftigelses- og sundhedschefen indstilling.\n112 Ændrede grænser for frit skolevalg\nByrådet skal med denne sag tage stilling til ændrede grænser for optagelse af elever under det frie skolevalg.\nDer er tale om korrektioner med baggrund i udviklingen i de enkelte skoledistrikter. Intentionen med de forslåede ændringer er at have færrest mulige begrænsninger i forhold til forældrenes ret til frit at kunne vælge en anden skole end distriktsskolen.\nSom udgangspunkt har forældre ret til frit at kunne vælge et skoletilbud - også uden for bopælsadressens eget skoledistrikt og på tværs af kommunegrænser. Byrådet kan dog af hensyn til de enkelte skolers kapacitet vedtage reguleringer af det frie skolevalg. Der eksisterer i dag vedtagne kriterier for det frie skolevalg, som for nogle skolers vedkommende har brug for korrigeringer af hensyn til vækst og tilflytning.\nFagsekretariatet har på opfordring fra kontraktholderne iværksat indsamlingen af beskrivelser om ønskede ændringer. Nedenstående skema indeholder en oversigt med rammerne for skolernes nuværende kriterier, og en oversigt med de foreslåede ændringer.\nDet skal bemærkes, at Stilling Skole og Skovbyskolen begge har foreslået særlig begrænsning, hvis skolen kun har oprettet to klasser på en årgang. Det er imidlertid fagsekretariatets vurdering, at det inden for gældende bestemmelser ikke er muligt med et sådan hensyn til skolens planlægning, da det udelukkende er et hensyn til skolens kapacitet, der kan begrænse det frie skolevalg.\nForslag til nye rammer\n72 elever pr. klassetrin for 0. til 5. klasse\n75 elever pr. klassetrin for 6. til 9. klasse\n75 elever pr. klassetrin for 0. til 5. klasse\n26 elever pr. klassetrin\n30 elever pr. klassetrin\n25 elever pr. klassetrin\nGl. Rye Skole\n48 elever pr. klassetrin\n78 elever pr. klassetrin\n75 elever pr. klassetrin\n50 elever pr. klassetrin\n180 elever for hele skolen\nMorten Børup Skolen\n96 elever pr. klassetrin\n78 elever pr. klassetrin for 0. til 6. klasse\n135 elever pr. klassetrin for 7. til 9. klasse\nHvis der oprettes 6 klasser på 1 klassetrin, kan der optages op til 162 elever\nIngen ændringer foreslås\nNiels Ebbesen Skolen\n52 elever pr. klassetrin for 0. til 6. klasse\n135 elever pr. klassetrin for 7. til 9. klasse\nAntallet øges ikke, selv om der oprettes 6 klasser på 7. eller 8. klassetrin\n78 elever pr. klassetrin, hvis der oprettes 3 klasser på årgangen\n75 elever pr. klassetrin.\n85 elever samlet for 0. til 2. klasse\n85 elever samlet for 3. til 5. klasse\n170 elever for hele skolen\n52 elever pr. klassetrin\nVirring Skole og Hylke Skole regnes under et skoledistrikt\nChefkonsulent for skoler og dagtilbud Torben Steen deltager under behandlingen af punktet i Undervisnings- og Børneudvalget.\nat de foreslåede korrigeringer af rammerne for det frie skolevalg godkendes.\nat godkende de foreslåede korrigeringer af rammerne for det frie skolevalg.\nØkonomiudvalget, 23. maj 2018, pkt. 150:\nUndervisnings- og Børneudvalget, 3. maj 2018, pkt. 55:\nUndervisnings- og Børneudvalget vedtog at tiltræde indstillingen fra børne- og ungechefen.\n113 Udvidelse af kapaciteten på Columbusskolen\nSom følge af et stigende elevtal oplever Columbusskolen og Center Skovby p.t. betydelige kapacitetsmæssige udfordringer. Fagsekretariatet Børn og Unge foreslår på den baggrund, at der opstilles et fleksibelt modulbyggeri med henblik på at afhjælpe den aktuelle kapacitetsudfordring.\nSkovbyskolen i Galten rummer 2 af kommunens specialtilbud - Columbusskolen og Center Skovby.\nMålgruppen på Columbusskolen er normaltbegavede børn mellem 6 og 13 år. Eleverne kan have sociale, emotionelle og kognitive vanskeligheder. En del af eleverne er udredt på Børnepsykiatrisk hospital. Nogle af eleverne har diagnosen ADHD og andre har vanskeligheder inden for autisme spekteret.\nMålgruppen på Center Skovby er unge mellem 13 og 17 år, der kan have sociale, emotionelle og/eller specifikke indlæringsvanskeligheder. Dvs. det er normalt begavede unge, der ofte kan have opmærksomhedsforstyrrelser og hvis vanskeligheder er af en sådan karakter, at de ikke i den almene folkeskole kan få den støtte, de har behov for.\nColumbusskolen har til huse i en række ældre pavilloner på Skråvejen 11 lidt fra selve Skovbyskolen. Center Skovby er placeret i en række lokaler i umiddelbar tilknytning til den øvrige del af Skovbyskolen (se bilag 1).\nColumbusskolen og Center Skovby oplever p.t. betydelige kapacitetsmæssige udfordringer.\nFølgende tabel illustrerer elevudviklingen de seneste år:\nForventet 1. aug. 2018\n*Hvor andet ikke er anført, er tallene opgjort pr. 5. september i de anførte skoleår.\nFor at imødegå de aktuelle udfordringer med pladsmangel særligt på Columbusskolen, er en del af aktiviteterne p.t. flyttet fra Columbusskolens normale rammer til lokalerne ved Center Skovby. Dette vil med den forventede elevudvikling vanskeligt kunne lade sig gøre i det kommende skoleår.\nMed henblik på at sikre den fornødne kapacitet og fornuftige rammer til specialtilbuddene foreslår Fagsekretariatet Børn og Unge, at der opføres et fleksibelt modulbyggeri ved Columbusskolen. Efter en dialog mellem Skovbyskolen, Bygningsafdelingen og Fagsekretariatet Børn og Unge i forhold til kapaciteten og indretningen er der indhentet et pristilbud. Bilag 2 illustrerer et fleksibelt modulbyggeri, der vil dække det aktuelle behov.\nColumbusskolens og Skovbyskolens ledelse har tilkendegivet, at netop det fleksible modulbyggeri giver gode rammer for den pædagogik, som man ønsker at praktisere. En eventuel udvidelse med en ekstra enhed (som angivet i bilag 2), vil foruden at være en aktuel kapacitetsudvidelse kunne fungere som første etape i en generel opgradering af Columbusskolens nuværende rammer i takt med, at der kan tilvejebringes et finansieringsgrundlag. Rammer der som nævnt er af ældre dato og som allerede ved en analyse i 2013 blev betegnet som forbundet med et betydeligt investeringsbehov. En opgradering af Columbusskolens rammer, ud over den her foreslåede udvidelse, vil forudsætte en politisk prioritering ved kommende budgetvedtagelser.\nBygningsafdelingen og Fagsekretariatet Børn og Unge har indhentet et pristilbud på et fleksibelt modulbyggeri.\nPå den baggrund kan følgende budget opstilles:\n120 m2 a´15.000\ndelvis på 2 boldbane\nKloak, vand, varme, el\nUdvendig belægning m.v.\nBygningsafdelingen forventer, at de eksisterende p-pladser kan godkendes som tilstrækkelige\nansl. 5 %\nansl. 10 %\nFagsekretariatet Børn og Unge foreslår udgiften på 2,4 mio. kr. finansieret via dels den resterende ramme til kapacitetsudvidelser på dagtilbuds- og skoleområdet, der er overført fra 2017 på drift. Den overførte del udgør 1,67 mio. kr. Den resterende finansiering på 0,730 mio. kr. finansieres af øvrige overførte driftsmidler fra 2017 på aftaledelen af bevilling Undervisning og pædagogiske fritidstilbud.\nUdmøntningsforslaget er udarbejdet efter forudgående dialog mellem ledelsen på Skovbyskolen, Bygningsafdelingen og Fagsekretariatet Børn og Unge. Den endelige realisering af forslaget og opsætning af byggeriet vil forudsætte en forudgående byggesagsbehandling. I forbindelse med denne vil den fornødne dialog med eventuelt berørte naboer blive gennemført.\nat kapaciteten på Columbusskolen udvides med fleksibelt modulbyggeri som beskrevet i sagsfremstillingen\nat udgiften på 2,4 mio. kr.finansieres via dels den resterende ramme til kapacitetsudvidelser på dagtilbuds- og skoleområdet, der er overført fra 2017 på drift, som udgør 1,67 mio.kr. Den resterende finansiering på 0,730 mio. kr. finansieres af øvrige overførte driftsmidler fra 2017 på aftaledelen af bevilling Undervisning og pædagogiske fritidstilbud\nat det drøftes om den eventuelle opstilling af modulbyggeri skal betragtes som en første fase i en generel opgradering af de fysiske rammer på Columbusskolen, og om dette i givet fald skal formuleres som en forandring til Budget 2019\nat udgiften på 2,4 mio. kr. finansieres via dels den resterende ramme til kapacitetsudvidelser på dagtilbuds- og skoleområdet, der er overført fra 2017 på drift, som udgør 1,67 mio. kr. Den resterende finansiering på 0,730 mio. kr. finansieres af øvrige overførte driftsmidler fra 2017 på aftaledelen af bevilling Undervisning og pædagogiske fritidstilbud\nat den eventuelle opstilling af modulbyggeri skal betragtes som en første fase i en generel opgradering af de fysiske rammer på Columbusskolen\nat opstillingen af modulbyggeri ved Columbussolen fremsendes som forandring til Budget 2019.\nØkonomiudvalget, 23. maj 2018, pkt. 151:\nUndervisnings- og Børneudvalget, 3. maj 2018, pkt. 60:\n114 Frigivelse af anlægsmidler til udvidelse af kapaciteten for de 0-6 årige i Galten/Skovby\nI forbindelse med Budget 2018 vedtog Byrådet at afsætte 8,8 mio. kr. til "Etablering af 0 - 6 års pladser i Galten/Skovby - modulbyggeri"\nFagsekretariatet Børn og Unge har på den baggrund i samarbejde med kontraktholderne for henholdsvis "Dagtilbud Galten - Låsby" og "Dagtilbud Skovby - Stjær" og Bygningsafdelingen udarbejdet et forslag til dimensionering og placering af kapacitetsudvidelsen.\nDe indhentede prisoverslag viser, at anlægsbevillingen er presset. På den baggrund har Fagsekretariatet Børn og Unge opdelt det samlede udmøntningsforslag i en række "faste" forslag og en række mulige optioner.\nPå baggrund af et stigende pasningsbehov for de 0-6 årige i Galten/Skovby besluttede Byrådet i forbindelse med Budget 2018 at afsætte 8,8 mio. kr. til "Etablering af 0 - 6 års pladser i Galten/Skovby - modulbyggeri". Af budgettet fremgår følgende:\n"Jf. kapacitetsanalyse 2017 er der kapacitetsmæssig behov for udvidelse af kapaciteten på 0 – 6 års området i Galten/Skovby området. Kapaciteten udvides med 26 vuggestuepladser og 26 børnehavepladser – ved køb af fleksibelt modulbyggeri, ca. 500 m2.\nPå baggrund af indgåede aftaler omkring fleksibelt modulbyggeri i foråret 2017 skønnes udgiften til køb af fleksibelt modulbyggeri på ca. 500 m2 at være ca. 6,8 mio. kr. Dertil kommer udgifter inventar, legeplads, parkering m.m. på ca. 2 mio. kr. - i alt en samlet udgift på ca. 8,8 mio. kr.\nAlternativt kan der indgås aftale om leje af ovenstående eksempelvis for en periode på 6 år. Den samlede udgift i en 6 årige periode vil udgøre ca. 8 mio. kr. i leje samt udgifter til inventar, legeplads, parkering samt op- og nedtagning."\nFagsekretariatet Børn og Unge har på den baggrund i samarbejde med kontraktholderne for henholdsvis "Dagtilbud Galten - Låsby" og "Dagtilbud Skovby - Stjær" og Bygningsafdelingen udarbejdet et forslag til dimensionering og placering af kapacitetsudvidelsen. Med udgangspunkt i de aktuelle opskrivninger til pladsanvisning samt prognoserne for børnetalsudviklingen i området foreslås det, at kapacitetsudvidelsen fordeles mellem Børnehaven Porskær (Galten) og Skovby Børnehus (Græshoppen eller Guldsmeden). De konkrete forslag til placering og disponering vil have betydning for fordelingen mellem vuggestuepladser og børnehavepladser.\nUdvidelse af Porskær Børnehave\nPorskær Børnehave blev i 2017 via opsætning af et fleksibelt modulbyggeri udvidet med en vuggestuegruppe (se bilag 1, Byg. A). Det foreslås, at det nuværende modulbyggeri suppleres med yderligere 2 bygninger (se bilag 1, Byg B og C). Bygning A vil udgøre ca. 25 m2 og Bygning B vil udgøre ca. 250 m2. Ved opsætningen i 2017 af Bygning A blev der givet en dispensation for lokalplanens krav om taghældning. Det er forventningen, at en tilsvarende dispensation vil kunne gives i forbindelse med eventuel opsætning af bygning B og C. Den endelige afklaring af dette forudsætter imidlertid den igangværende byggesagsbehandling. Den foreslåede udvidelse vil medføre en kapacitetsudvidelse på henholdsvis 13 vuggestuepladser og 22 børnehavepladser.\nI Porskær er der i dag et meget lille produktionskøkken. I forbindelse med udvidelsen i 2017 og i forhold til dialogen omkring en evt. yderligere udvidelse har dagtilbuddet (kontraktholderen) tilkendegivet, at det er et stort ønske/en forudsætning, at køkkenet udvides/ombygges, så der er overensstemmelse mellem produktionsrammerne og det øgede antal børn. Bygningsafdelingen og Fagsekretariatet Børn og Unge er enige i dette behov. Efter at der er indhentet overslagspriser har Fagsekretariatet Børn og Unge imidlertid måttet indarbejde ønsket om/behovet for en tilpasning af køkkenfaciliteterne som en option. Det er uvist, om de nuværende køkkenfaciliteter, efter en udvidelse af børnetallet, vil leve op til de formelle retningslinjer fra eksempelvis Arbejdstilsynet og Fødevarekontrollen. Ifølge kontraktholder har fødevarekontrollen allerede påpeget udfordringer i relation til de eksisterende køkkenfaciliteterne som følge af kapacitetsudvidelsen i 2017.\nEndelig skal det bemærkes, at andre dagtilbud tidligere via opsparede midler selv helt eller delvist har finansieret indretning af produktionskøkkensfaciliteter.\nUdvidelse af Skovby Børnehus\nBygningsafdeligen har været i en indledende dialog med Byggesagsafdelingen omkring mulighederne for kapacitetsudvidelser, herunder opsætning af modulbyggeri på de respektive lokationer. Denne dialog har vist, at lokalplanen hindrer opsætning af modulbyggeri ved Skovby Børnehus. På den baggrund har Bygningsafdelingen fået udarbejdet et ideoplæg til en tilbygning til Græshoppen og evt. Guldsmeden (se bilag 2).\nUdvidelsesforslagene for såvel Græshoppen som Guldsmeden forudsætter en dispensation for mindre forhold i lokalplanen. Det er Bygningsafdelingens umiddelbare forventning, at disse vil kunne gives.\nEn udvidelse af Græshoppen, i lighed med den der er visualiseret i bilag 2, vil indebære en kapacitetsudvidelse på 30 børnehavepladser (Græshoppen har i dag alene børnehavebørn). En udvidelse af Guldsmeden vil indebære en kapacitetsudvidelse på 12 børnehavepladser og 6 vuggestuepladser.\nDet er Skanderborg Kommune, der fastsætter parkeringsnormen for antallet af p-pladser i forbindelse med opførsel af daginstitutioner. Mulighederne for en afvigelse/dispensation i forhold til den gældende parkeringsnorm kan evt. undersøges nærmere i den videre proces, såfremt der måtte være et ønske om på den baggrund at foretage en reduktion af udgifterne.\nEn udvidelse af kapaciteten vil i henhold til kommunens egen parkeringspladsnorm medføre et behov for en udvidelse af antallet af p-pladser. PP-normen indebærer, at der skal disponeres med 1 parkeringsplads for hvert tredje barn samt 1 ekstra parkeringsplads for hver medarbejder. PP-normen vil indebære en udvidelse af parkeringspladsen ved Porskær med ca. 20 pladser (delvis kompensering for nuværende manglende p-pladser - udgift på ca. 0,3 mio. kr.) og udvidelse ved Skovby Børnehus med 51 pladser (udgift ca. 0,8 mio. kr.).\nUdviklingen i kapacitetsbehov\nUd fra de aktuelle opskrivninger er det Pladsanvisningens vurdering, at der i den kommende tid vil være relativt mest pres på kapaciteten for børnehavepladser. Det skal imidlertid i den sammenhæng bemærkes, at det p.t. går meget stærk i relation til udviklingen af kapacitetsbehovet på hele 0-6 års området i blandt andet Galten/Skovby området. Fagsekretariatet Børn og Unge vil på udvalgsmødet i juni præsentere en opdateret kapacitetsbehovsanalyse for hele 0-6 års området med tilhørende forslag til kapacitetstilpasninger.\nDagplejen i Galten, Skovby og Herskind anvender i dag en del af Guldsmeden til legestuefaciliteter. Arealmæssigt svarer disse faciliteter til den skitserede tilbygning. Et alternativt forslag til tilbygning kunne derfor være at etablere alternative faciliteter til dagplejens legestuefaciliteter- eksempelvis i form af opstilling af yderligere et modul ved Porskær. Et argument for denne model er at faciliteter til legestue generelt har en mindre anvendelsesintensitet sammenlignet med vuggestue- og børnehavefaciliteter. Imod forslaget taler dog, at netop dagplejens legestuefaciliteter ofte kan blive bragt i spil i forbindelse med kapacitetstilpasninger med flere flytninger til følge.\nSom beskrevet ovenfor blev der i forbindelse med Budget 2018 afsat 8,8 mio. kr. til udvidelsen af kapaciteten for de 0-6 årige i Galten/Skovby.\nBevillingen foreslås frigivet og fordelt som følger:\n(- 1.000 kr. - 2018 p/l)\nUdvidelsen af Porskær Børnehave\nLegeplads og inventar*\nUdvidelse af Skovby Børnehus - Græshoppen\nEvt. udvidelse af produktionskøkken og garderobe i Porskær\nEvt. udvidelse af Skovby Børnehus - Guldsmeden\n* I forhold til legeplads og inventar er der alene afsat ca. halvdelen af det der normalt budgetteres med pr. barn. Dette sker for at finde besparelser, der sikrer overholdelse af budgetrammen, og med en delvis begrundelse i, at der er tale om en udvidelse og ikke en nyetablering. Der er dog ingen tvivl om, at reduktionen vil afstedkomme udfordringer med at tilvejebringe det "normale" niveau for indretning og bestykning.\nOvenstående udmøntningsforslag indebærer, at der samlet set etableres flere pladser (52 børnehavepladser og 13 vuggestuepladser) end de oprindeligt forudsatte. Men samtidig at fordelingen mellem vuggestuepladser og børnehavepladser ændres. Det er, med udgangspunkt i den aktuelle børnetalsudvikling og de opdaterede prognoser, Fagsekretariatet Børn og Unges vurdering, at der bliver behov for yderligere kapacitetsudvidelser i Galten/Skovby-området. Dette vil der blive redegjort for på Undervisnings- og Børneudvalgets møde i juni.\nSåfremt der allerede nu er et politisk ønske om at gennemføre den skitserede udvidelse af Guldsmeden vil dette forudsætte en tillægsbevilling på 2,734. mio. kr., der finansieres af kassen.\nUdmøntningsforslaget er udarbejdet efter forudgående dialog mellem kontraktholderne for henholdsvis "Dagtilbud Galten - Låsby" og "Dagtilbud Skovby - Stjær" og Bygningsafdelingen. Som beskrevet forudsætter forslaget i visse tilfælde dispensationer fra lokalplansbestemmelserne. I forbindelse med byggesagsbehandlingen vil den fornødne dialog med eventuelt berørte naboer blive gennemført.\nDagtilbuddene har tilkendegivet et ønske om/behov for at gennemføre det fulde udmøntningsforslag incl. de 2 optioner vedrørende køkkenfaciliteter og en udvidelse af Guldsmeden. Fagsekretariatet Børn og Unge har efter at der er indhentet prisoverslag set sig nødsaget til at formulere dele af projektet som optioner.\nSåfremt der er et politisk ønske om at arbejde videre med en eventuel flytning af legestuefaciliteterne fra Guldsmeden vil Fagsekretariatet Børn og Unge gennemføre en forudgående dialog/høring med henholdsvis kontraktholderen, MED-udvalg og bestyrelsen for dagplejen.\nat rådighedsbeløb på de 8,8 mio. kr. frigives og anlægsbevilges som anført i sagsfremstillingen\nat der træffes beslutning om, hvorvidt den mulige udvidelse og ombygning af køkken og garderobefaciliteter i Porskær ønskes gennemført samt i givet fald hvornår\nat der, såfremt der træffes beslutning om en udvidelse og ombygning af køkken og garderobefaciliteter i Porskær, tillægsbevilges 1,76 mio. kr. til rådighedsbeløbet finansieret via kassebeholdningen\nat der træffes beslutning om, hvorvidt den mulige udvidelse af Guldsmeden ønskes gennemført, samt i givet fald hvornår\nat der, såfremt der træffes beslutning om en udvidelse af Guldsmeden, tillægsbevilges 2,734 mio. kr. til rådighedsbeløbet finansieret via kassebeholdningen\nat der, som alternativ til en eventuel udvidelse af Guldsmeden, træffes beslutning om, hvorvidt der skal foretages yderligere undersøgelser i forhold til en eventuel flytning af legestuefaciliteterne væk fra Guldsmeden.\nat den mulige udvidelse og ombygning af køkken og garderobefaciliteter i Porskær gennemføres\nat der tillægsbevilges 1,76 mio. kr. til rådighedsbeløbet finansieret via kassebeholdningen\nat udvidelsen af Guldsmeden overgår til budget 2019.\nØkonomiudvalget, 23. maj 2018, pkt. 152:\nUndervisnings- og Børneudvalget, 3. maj 2018, pkt. 61:\nat udvidelsen af Guldsmeden overgår til budget 2019\nBilag 1 - Situationsplan Porskær - foreløbig skitse d. 16.04.18\nBilag 2 - ideoplæg Græshoppen_Guldsmeden\n115 Plejeboligplan - Udmøntning i Galten\nByrådet godkendte en overordnet tids- og procesplan for udmøntning af Plejeboligplanen i Galten-Skovby den 20. december 2017. Sagen er sat på dagsordenen med henblik på at give en orientering om, hvorledes fagsekretariatet påtænker at udmønte de analysemæssige elementer i denne tidsplan, som vedrører mulige funktioner, volumenstudier, udbudsforhold og økonomiske forhold - i tidsplanen benævnt Del I og del II. Sagen fremsendes til Økonomiudvalget og Byrådet som information om, at Ældre og Handicap påbegynder brug af de afsatte midler på 1.3 mio. kr.\nI "Det overordnede koncept for fremtidens plejeboliger i Skanderborg Kommune" godkendt af Byrådet den 7. september 2016 fremgår følgende:\nDen overordnede udmøntning af nærværende koncept sker ved:\nByggeri af nyt plejecenter i Ry med opstart november 2017\nImplementering af køkkenstruktur og ændret struktur omkring de midlertidige døgndækkede pladser\nOmbygning/nybyggeri i Galten omkring Tjørnehaven, Bøgehaven og evt. Servicecenter Galten\nOmbygning i Hørning- og Skanderborg-området.\nByrådet vedtog den 20. december 2017 en overordnet tids- og procesplan for udmøntning af Plejeboligplanen i Galten, jf. bilag "Sagsfremstilling Overordnet proces Galten". Denne tidsplan ser således ud:\nFebruar - Juni 2018\nMarts 2020 - December 2021\nDen kommunale afdækning under Del 1 omhandler en overordnet afdækning af, hvorvidt funktioner/faciliteter kan samtænkes på tværs af fagområder i et kommende plejecenter. Denne afdækning er startet op af fagsekretariatet og vil blandt andet skulle indgå i de efterfølgende politiske drøftelser.\nSammen med afdækningen omkring mulige kommunale funktioner/faciliteter er det fagsekretariatets vurdering, at det er hensigtsmæssigt, at der igangsættes et samlende analysearbejde, der i et 360 graders billede får tegnet muligheder, udfordringer, økonomiske forhold ud fra volumenstudier og forskellige scenarier, som kan bidrage til løbende politiske drøftelser og beslutninger. Det er anbefalingen, at der afsættes den fornødne tid til denne proces. Denne vurdering sker dels ud fra erfaringer i forbindelse med analysearbejdet omkring Fællesskabets Hus Ry dels ud fra, at der er sammenhænge til arbejdet omkring Søndervang i Låsby, som vil medføre, at der naturligt vil skulle udarbejdes forskellige scenarier og volumenanalyser. Til dette arbejde vil det være nødvendigt med eksterne rådgivere specialiseret inden for bygherrerådgivning og almen boliglovgivning. I forhold til tidsplanen vil dette arbejde i høj grad understøtte del I og del II.\nI forbindelse med overførselssag og 1. budgetopfølgning i 2018 er der overført midler fra anlægsbudgettet for Galten-byggeri til brug for de indledende analyser i 2018. Dette er sket på en måde, så de indledende analyser ikke belaster den samlede økonomi for det kommende plejecenter, og dermed ikke påvirker beboernes husleje. Analysearbejdet var heller ikke en del af den samlede økonomi for Fællesskabets Hus Ry.\nMidlerne er afsat i 2018 netop med henblik på at kunne inddrage eksterne rådgivere i processen.\nat orienteringen om iværksættelse af del I og del II i tidsplanen, herunder inddragelse af eksterne rådgivere, tages til efterretning.\nat tage orienteringen om iværksættelse af del I og del II i tidsplanen, herunder inddragelse af eksterne rådgivere, til efterretning.\nØkonomiudvalget, 23. maj 2018, pkt. 154:\nSocialudvalget, 3. maj 2018, pkt. 59:\nSagsfremstilling Overordnet proces Galten\n116 Ændring af udbudsvilkår ved salg af kommunens grunde og ejendomme\nI denne sag skal der tages stilling til, om kommunens udbudsvilkår for salg af grunde og ejendomme skal ændres. Endvidere skal der tages stilling til, om det skal være muligt foretage reservation af grunde.\nSkanderborg Kommune udbyder grunde og ejendomme til salg med en fastsat mindstepris. I de tilfælde, hvor der alene er én byder på en grund eller ejendom, bliver ejendommen solgt til mindsteprisen. Såfremt der er mere end én byder på en grund eller ejendom, bliver der afholdt et ombud, hvor de bydende på ejendommen får mulighed for at afgive et supplerende bud, hvorefter grunden bliver solgt til højestbydende.\nAdministrationen foreslår, at der fortsat udbydes grunde og ejendomme med en fastsat mindstepris, men hertil foreslås den ændring, at grunden eller ejendommen allerede i første runde bliver solgt til højestbydende. Der vil således alene blive inviteret til ombud, såfremt der er to eller flere, der byder det samme beløb og samtidig er højestbydende.\nUdbud af kommunale grunde og ejendomme skal foretages én gang om året. Denne ændring foreslås gennemført i forbindelse med det kommende årlige udbud af de kommunale grunde og ejendomme. Endvidere foreslås grundene i Voerladegård udbudt med de ændrede vilkår.\nEndvidere foreslår administrationen, at der indføres en mulighed for at reservere grunde for at sikre købere ro til at undersøge bebyggelsesmulighederne på den ønskede grund. Dette behov opstår særligt i områder med mange bebyggelsesregulerende bestemmelser som eksempelvis byggelinjer og i områder med terrænmæssige udfordringer, hvor typehuse kan være svære at indpasse på grundene. En reservertion af en grund sidestilles med en forkøbsret, og må derfor ikke gives uden vederlag. Administrationen foreslår, at vederlaget skal udgøre 500 kr. for 4 uger med mulighed for forlængelse én gang. Grunde kan ikke reserveres i udbudsfasen.\nat grunde og ejendomme fremadrettet sælges til højestbydende uden afholdelse af ombud\nat det bliver muligt at reservere grunde i op til otte uger\nat indtægten fra gebyret for reservationer indtægtsbevilges sammen med indtægter fra salg af grunde.\nThomas Cordtz foreslog ved mødet, at sagen blev sendt tilbage til fornyet behandling i Økonomiudvalget.\nFor forslaget stemte 9 medlemmer af Byrådet:\nThomas Cordtz, Anders Laugesen, Claus Bloch, Birte M. Andersen, Jens Erik Sørensen, Bent Jacobsen, Jens Szabo, Søren Erik Pedersen og Hanne Majgaard.\nImod forslaget stemte 20 medlemmer af Byrådet:\nJørgen Gaarde, Frank W. Damgaard, Jørgen Naut, Frands Fischer, Karen Schack Lindemann, Trine Frengler, Søren Nielsen, Finn Sander Jensen, Ole Drøgemüller, Kai Høstrup, Malene Ringberg, Maria Temponeras, Claus Leick, Jens Sønderskov, Mira Issa Bloch, Tage Nielsen, Anne Heeager, Kjeld Jensen, John Haarup Laursen og Martin Frausing Poulsen.\nDermed bortfaldt forslaget om at sende sagen retur til fornyet behandling i Økonomiudvalget.\nØkonomiudvalget, 23. maj 2018, pkt. 156:\nØkonomiudvalget vedtog at tiltræde sekretariatschefens indstilling.\nDirektionen, 15. maj 2018, pkt. 132:\n117 Forlængelse af orlov til byrådsmedlem Charlotte Abildgaard Paulsen\nByrådsmedlem Charlotte Abildgaard Paulsen har anmodet om at få forlænget en aktuel orlov fra Byrådet.\nByrådet vedtog i januar 2018 at meddele Charlotte Abildgaard Paulsen orlov fra Byrådet i perioden 1. januar - 30. juni 2018. Orloven er begrundet i helbredsmæssige forhold.\nCharlotte Abildgaard Paulsen har med henvendelse af 24. maj 2018 anmodet om at få orloven forlænget til den 30. november 2018. Anmodningen er fortsat begrundet i helbredsmæssige forhold.\nDet påhviler borgmesteren at indkalde stedfortræderen til et byrådsmedlem, når han får meddelelse om, at et medlem vil være forhindret i at varetage sine kommunale hverv i en forventet periode af mindst en måned, og fraværet skyldes bl.a. medlemmets helbredstilstand, jf. styrelseslovens § 15, stk. 2, 1. pkt. I henhold til samme lovs § 15, stk. 3 udtræder stedfortræderen, når medlemmet igen kan varetage sine kommunale hverv.\nStedfortræder er Ole Drøgemüller, der i givet fald kan fortsætte som indtrådt i Byrådet frem til den 30. november 2018. Såfremt det sker, har Socialdemokratiets byrådsgruppe besluttet, at Ole Drøgemüller også fortsætter som medlem af Miljø- og Planudvalget.\nat byrådsmedlem Charlotte Abildgaard Paulsens aktuelle orlov fra Byrådet forlænges frem til den 30. november 2018\nat stedfortræder Ole Drøgemüller tilsvarende forbliver indtrådt i Byrådet frem til den 30. november 2018.\nat forlænge byrådsmedlem Charlotte Abildgaard Paulsens aktuelle orlov fra Byrådet frem til den 30. november 2018\n118 Valg af nyt medlem til Ungdomsskolens bestyrelse\nByrådet skal udpege 1 nyt medlem til Ungdomsskolens bestyrelse samt 1 personlig stedfortræder for dette medlem.\nPå det konstituerende møde i Byrådet den 11. december 2017 udpegede Byrådet Frands Fischer (A) som medlem af Ungdomsskolens bestyrelse og Malene Ringberg (A) som personlig suppleant for Frands Fischer.\nFrands Fischer har anmodet om at udtræde af Ungdomsskolens bestyrelse, da han er blevet konstitueret som direktør på Skanderborg-Odder Center for Uddannelse (SCU) og derfor kan have en interessekonflikt.\nInteressekonflikten skyldes, at Ungdomsskolen driver 10. klasse for Skanderborg Kommune, og at der i øjeblikket er et regeringsudspil om at flytte landets 10. klasser til erhvervsskolerne. Dermed vil SCU og Skanderborg Kommune/Ungdomsskolen kunne have modstridende interesser i forhold til opgavens fremtidige placering.\nI henhold til ungdomsskoleloven og vedtægterne for Skanderborg Ungdomsskole skal der udpeges 1 nyt medlem til Ungdomsskolens bestyrelse samt 1 personlig stedfortræder for dette medlem. Medlem og stedfortræder skal udpeges inden for Byrådets medlemskreds.\nUngdomsskolelovens §§ 7-8 og bekendtgørelse nr. 1279 af 13. november 2015 om ungdomsskolebestyrelser.\nat byrådsmedlem Frands Fischer (A) udtræder af Ungdomsskolens bestyrelse pr. 31. maj 2018\nat personlig stedfortræder byrådsmedlem Malene Ringberg (A) indtræder som medlem af Ungdomsskolens bestyrelse pr. 1. juni 2018\nat der blandt Byrådets medlemmer udpeges 1 personlig stedfortræder for Malene Ringberg til Ungdomsskolens bestyrelse.\nat byrådsmedlem Trine Frengler udpeges som personlig stedfortræder for Malene Ringberg i Ungdomsskolens bestyrelse.\n119 Lukket punkt\n120 Lukket punkt\n121 Lukket punkt


Fond køber sig ind i nordisk vindudvikler\nKapitalfonden Altor overtager 30 pct. af svenske OX2, mens stifterne af selskabet fastholder aktiemajoriteten.\nOffentliggjort: 01.07.20 kl. 13:09\nDen nordiske vindudvikler OX2 får nu en ny partner med sig i sine bestræbelser på at tage en større luns af det europæiske VE-marked. Investeringsfonden Altor – også fra Sverige – har købt 30 pct. af selskabet og har samtidig indgået et partnerskab med Peas Industries, som fortsat vil være majoritetsaktionæren i OX2.\nDet oplyser OX2 i en pressemeddelelse mandag.\nVindselskab kom flyvende gennem 2019\nDen svenske vindbranche holder skruen lige i uroligt farvand


Lidt om Foreningen - www.seniormotionifloeng.dk\nSeniormotion i Fløng blev startet i år 2000. En lille håndfuld ildsjæle fra Fløng satte sig for at skabe rammerne om motion og sociale aktiviteter, primært for borgere, som har forladt arbejdsmarkedet. Dels havde de brug for at røre sig, og dels havde de lyst til at være sammen med andre, der ligesom de selv havde forladt det aktive arbejdsliv.\nNogle af disse pionerer er Stence og Ole Christiansen, som stadig er aktive i flere motionstilbud. De har begge være aktive som bestyrelsesmedlemmer, og for Stences vedkommende desuden som foreningens kasserer. Stence er nu aktiv i festudvalget, og Ole er stadig medlem af foreningens bestyrelse. En anden pioner var Gunnar Kaspersen, som desuden var den første formand for foreningen.\nEt af de meget vigtige principper for foreningen er frivilligheden. Vi har, med en enkelt undtagelse, ikke lønnede ansatte i foreningen. Og alligevel er vi i stand til at have en meget stor stabilitet blandt vores dygtige holdledere og instruktører.\nPrincippet om frivillighed har den positive effekt, at kontingentet til foreningen er ualmindeligt lavt. Vi sætter pris på, at vores medlemmer kan vælge at deltage i så mange aktiviteter, som den enkelte har lyst til, og mulighed for. Uden at det kommer an på, om der er råd til at deltage i mere end én aktivitet.\nAlle vores aktiviteter ligger i dagtimerne. Og samtidig er vores aktiviteter tilpasset personer, som er kommet over den første ungdom.\nMan kan dog stadig få sved på panden i gymnstikhallen, eller i badmintonhallen. Og man kan nemt blive træt i både ben og balder, når cykelholdet vender hjem efter 25-30 kilometer i sadlen. Hvor meget fysik der skal lægges i aktiviterne, bestemmer man jo også lidt selv.\nUanset hvor meget, eller hvor lidt man vil gå til den på holdene, er det godt og sundt at få rørt sig. Og det er godt at fastholde gode sociale relationer. Og godt bare at være sammen med andre om en fælles interesse.\nDet sociale dyrkes ikke mindst på de særlige aktiviter, ture, foredrag, spisning med mere, som foreningen arrangerer ca. én gang hver måned. Det er som regel gratis, eller meget billigt at deltage i disse arrangementer. Og formålet er først og fremmest at være sammen. Men det hænder alligevel ofte, at man også lærer nyt, møder interessante synspunkter, eller på anden måde får udvidet sin horisont. For eksempel gennem foredrag, eller besøg på interessante steder.\nEn forening, så ung som Seniormotion i Fløng, er sammenlignet med idrætsforeninger i Fløng øvrigt, én af de yngste. Og sådan føler vi os også, når vi deltager i de forskellige tilbud. Vi vil gerne udvikle os, og vi vil gerne lære nyt. Men vores frivillighedsprincip gør os til noget særligt, og det vil vi gerne værne om. Der er nok af ting, som kan regnes ud i effekter og i kroner og ører. Men et godt socialt samvær kan ikke gøres op på den måde. Det kan til gengæld mærkes i den indre glæde ved at være noget for andre, og ved at vide, at andre også er parat til at være noget for en selv.\nDet er sagt tit, men vi gentager gerne, at regelmæssig motion er vigtig for din sundhed.\nVel mødt i Seniormotion i Fløng